Ана энди кўринг!\nНиколай Патрушев етакчилигидаги Россия Федерал хавфсизлик хизмати ҳамда Рустам Иноятов бошчилигидаги Ўзбекистон Миллий хавфсизлик хизмати делегацияси аъзолари Москвада учрашиб, ўзаро ҳамкорликни кенгайтириш борасида келишувга эришди.\nЎзбекистон ва Россия махсус хизматлари террор ҳамда экстремистликнинг ҳар қандай кўринишига қарши ҳамкорликда курашишга келишиб олди.\nРоссия ахборот агентликлари тарқатган маълумотга қараганда, 1992 йилда тасдиқланган идоралараро келишувга тааллуқли протоколлар имзоланиши амалда махсус хизматлар ўртасидаги кенг кўламли ҳамкорликни англатади.\nАйрим протоколлар, жумладан, реал вақт режимида тезкор ахборот алмашиш, икки давлат миллий хавфсизлигига бевосита боғлиқ бўлган қатор йўналишлардаги маълумотлар базасини ўзаро тақдим этишни кўзда тутади.\nШунингдек, уларда бир-бирининг ҳудудида тезкор қидирув тадбирлари ўтказишга ўзаро ёрдам бериш, Ўзбекистон МХХ ходимларини Россиянинг ихтисослаштирилган ўқув муассасаларида касбий тайёргарликдан ўтказиш ва ўқитиш назарда тутилган.\nЎзбекистон Бош прокуратураси матбуот котиби Светлана Ортиқова “Озодлик”ка берган интервьюсида икки мамлакат махсус хизматларининг ҳамкорлиги Ўзбекистон Бош прокуратураси ҳамда МДҲ мамлакатларининг ҳуқуқ-тартибот идоралари билан ҳуқуқий муносабатлар тўғрисида Минскда имзоланган конвенцияга асосланганини айтади.\n“Бир қанча бошқа давлатлар ва шу қатори Россия Федерацияси Бош прокуратураси билан жиноят-процессуал қонунчиликка тааллуқли муносабатларга кўпроқ эътибор берилмоқда. Ўзбекистон Бош прокуратураси Россия ва бошқа давлатлар билан жиноят-процессуал қонунчиликка асосланган ҳолда жиноят содир этган шахсларни экстрадиция қилиш ва ҳоказо масалаларини ҳал этмоқда”, - деди С.Ортиқова.\nКузатувчилар сўзларига кўра, Ўзбекистон ва Россия хавфсизлик хизмати МДҲ ҳудудида яқиндан ҳамкорлик қилиб келаëтган орган ҳисобланади.\nШу вақтгача икки томон ҳуқуқ-тартибот органлари ходимларининг ҳамкорлиги натижасида Россиядаги расмий Тошкент томонидан қидирувда бўлган ўзбекистонликлар ҳибсга олинди ва кейинчалик юртига депортация қилинди.\nБу ҳужжатлар имзолангандан кейин Ивановодаги ўзбеклар тақдири янада хавотир уйғотмоқда. Россиянинг Иваново вилоятида 2005 йил июнь ойида ҳибсга олинган Ўзбекистоннинг 12 ва Қирғизистоннинг бир фуқароси 2005 йил май ойида Андижонда рўй берган қонли воқеаларга алоқадорликда гумон қилиниб, Ўзбекистон ҳукумати томонидан қидирилаётган, бироқ Россия Бош прокуратураси Страсбург шаҳридаги инсон ҳуқуқлари суди ҳибсдагилар иши юзасидан қарор чиқаргунича экстрадиция жараёнини тўхтатиш ҳақида қарор қабул қилган эди.\n“Uzmetronom” сайтида ёзилишича, Ўзбекистоннинг амалдаги режимига мухолиф кайфиятда бўлган шахслар одатда кўп ҳолларда Россиядан бошпана излаши ҳеч кимга сир эмас. Албатта, илгари Россиянинг кучишлатар тузилмалари ўзбек ҳамкасбларининг айрим шахслар борасида юборган сўровларини бутунлай рад этган, деб бўлмайди. Бироқ энди Федерал хавфсизлик хизматидан МХХга ёки аксинча йўналишда юборилган ҳар қандай маълумотга тезкор жавоб қилиш мутлақо мажбурийлик тусини олади.\n“Мемориал” инсон ҳуқуқлари ташкилоти ходими Баҳром Ҳамроев Россияда истиқомат қилаëтган ўзбекистонликлар тақдирини бир неча йилдан буён ўрганиб келади. Унинг айтишича, шу пайтгача Россия ҳукумати жамоат фикрини инобатга олмай, расмий Тошкент қош-қовоғига қараб, Ўзбекистон истаган одамни улар жиноятчи бўлмаса ҳам юртига экстрадиция қилиб келган.\n“Сўнгги пайтларда биз Россия қилаëтган ишлар ҳақида дунë жамоатчилиги эътиборини жалб қилиб, бу масалаларни кўтариб чиққанимиздан сўнг Кремль ўз ҳаракатларини энди қонунийлаштириб, барибир Тошкент билан ҳамкорлик қилишни давом эттиряпти”, - дейди Б.Ҳамроев.\nУ шахсан ўзи Россиянинг бир қанча шаҳарларида бўлиб, террорчиликка алоқаси бўлмаган ўзбекистонликларнинг ҳибсга олиниб, депортация қилинганига гувоҳи бўлганини билдирди.


Дунёдаги энг пакана она - zarnews.uz\nҲаёт сўқмонларида, одамлар орасида алоҳида ажралиб турадиган кишиларга кўп дуч келамиз. Улар ўзларининг бошқалардан мутлақо фарқ қиладиган бўй-басти, қобилияти ва хулқ-атвори билан кишида ҳайрат уйғотади, деб ёзади «Мир новостей» (2020 йил, 40-сон) ҳафтаномаси.\nАҚШда ана шундай бир ноёб оила яшайди. Унинг барча аъзолари бўйи рисоладагидек ва оқ танли. Аммо ҳайратланарли томони шундаки, бу оилада 20 йилдан кўпроқ вақтдан буён фақат ўғил болалар туғилади.\nЖой ва Кайтери Шванд дунёга келадиган гўдакларининг жинсини ҳеч қачон билишмаган. Онанинг тан олишича, агар қиз бола туғилса, қандай ҳолга тушишини тасаввур ҳам қилолмас экан. 2015 йилда уларнинг оиласида ўн учинчи ўғил туғилди. 13-санани она омадли деб билади. Унинг ўзи оилада 13 фарзанд бўлган, кенжа ўғли 13 санада туғилган, 13-боласи. Ота-она тақдирни синаб кўриб, яна фарзанд кўришни исташадими? Ҳозирча улар «ҳа» дейишган эмас, «йўқ» деб ҳам жавоб беришмайди.\nЯна бир оила Стейси Херальд хонадони одатдаги америка оиласидан фарқ қилмайди – эр ва уч фарзанддан иборат. Аммо Стейси болаларини ўз ҳаётини хатарга қўйиб дунёга келтирган. Гап шундаки, унинг бўйи 70 антиметрдан сал ошади ва дунёда бўйи энг паст она ҳисобланади.\nСтейси кам учрайдиган остагенез касаллигига грифтор бўлган. Бу суяклар мўртлиги ва ўпканинг ривожланмай қолишига олиб келган. Эрининг бўйи Стейсникидан бир метр зиёд.\nАёлнинг ҳар бир фарзанд кўриши ўлим билан тенг кечган. Негаки, янги туғилган болаларнинг бўйи онасининг ярмича келади. Кичик организмда бундай ҳомилани кўтариб юришнинг ўзи мўъжиза. Аммо бу ҳали энг даҳшатлиси эмас. Уч фарзанддан иккитаси онанинг касаллигини “мерос” қилиб олган. Шунга қарамасдан, ота-она яна фарзанд кўриш бахтидан воз кечмоқчи эмас.


ҲАЙКАЛЛАР ҚУРИЛИШИ ТАРИХИ – Казимов В.А. "Смысл жизни"\nҲАЙКАЛЛАР ҚУРИЛИШИ ТАРИХИ\nМен Тошкент шаҳар ижроя қўмитасига 1972 йилда ишга ўтганимда шаҳар партия қўмитаси биринчи котиби Солиҳ Рашидович Расулов эди. Бир қанча муддат ўтганидан сўнг шаҳардаги биринчи навбатда бажариладиган ишлар режасини жой-жойига қўйганимизда иккимизни Шароф Рашидович Марказқўмга чақирдилар. Москва билан сўзлашиб, Пушкиннинг ҳайкалини янгиланглар, иккинчидан, Халқлар дўстлиги саройи олдига Шомаҳмудовлар оиласига бағишланган ҳайкал ўрнатишни ўйлаб кўринглар. Бундан ташқари, Тошкент зилзиласига бағишланган ҳайкал қурилиши бўйича ҳозир бир ҳайкалтарош иш олиб боряпти, лекин ҳеч натижаси кўринмаяпти, – дедилар. Шаҳардаги катта-кичик ишлар олдида бу кичик масалаларни ҳам эсдан чиқаришни унутмасликни маслаҳат бердилар.\nСолиҳ Рашидович Расулов билан Фарғонада бирга ишлагандик, бир-биримизни яхши билиб, муносабатимиз самимий, дўстона бўлган Раҳбарият юқоридаги масалаларни ҳал этиш учун иккимизни Москва ва Ленинградга бир ҳафтага хизмат сафарига жўнатди. Аввал Москвага бориб, СССР халқ рассоми, ҳайкалтарош Е.В. Вутетич билан учрашдик. У ўша кезлари ўз иқтидори билан халқ оғзига тушганди. Вутетич бизни яхши кутиб олди. Ўз таклифимизни баён этганимизда ҳайкалтарош: «Аввал сизларга бир нарсани кўрсатай», – деб, устахонасидаги «Курская Дуга» монументининг макетини кўрсатди (кейинчалик, бу монумент Москвада ўрнатилди). Овқатланиш чоғида хизматкор татар аёли бизни чак-чак билан сийлади. Е.В. Вутечич бизга: «То тирик эканман, Тошкентингизга, албатта, сиз айтган жойга истаган ҳайкалингизни ясаб бераман», – деб ваъда берди. Минг афсус, Е.В. Вутетич тез орада вафот этиб, режаларимиз амалга ошмай қолди. Кейин биз Ленинградга Михаил Константинович Аникушиннинг ҳузурига жўнадик. У Ленин ва Пушкин ҳайкалларини яратган инсон эди. Ўзининг бадиий устахонасида қабул қилгач, Пушкиннинг янги ҳайкалини тайёрлаб беришга рози бўлди. Ленинград горкомининг биринчи секретари ва горисполкомнинг раиси ўз турмуш ўртоқлари билан келишди. Биз улар учун зиёфат дастурхонини уюштирдик. Солиҳ Рашидович бир ярим соат ичида устахонада ош дамлади. У дастурхонга паловни олиб келганда горком секретари бизга қараб: «Стоило ли столько напрягать усилий для этого гарнира», – деб ажабланди. Роса кулги кўтарилади. Ошни татиб кўришганларидан сўнг фикрлари ноўринлиги аён бўлди…\nХуллас, М.К. Аникушин макетни тайёрлаб, Тошкентга олиб келадиган бўлди.\nШоирнинг 175 йиллиги муносабати билан Аникушин яратган ҳайкал 1974 йили тантанали равишда Пушкин кўчасида очилди. Пушкиннинг маҳорат билан ишланган ҳайкали собиқ СССР шаҳарларидан фақатгина Москва ва Ленинградда бор эди, холос. Тошкентдаги ҳайкалнинг очилиш маросимига Москвадан кўплаб меҳмонлар ташриф буюришди.\nЎзбекистон Министрар Советининг раиси Н.Д. Худойбердиев шаҳар раҳбарлари билан қурилиш майдонларида. 1982 йил.\nМосквадаги ҳайкалтарош Д.Б. Рябичев эса уста Шомаҳмудовлар оиласи ҳайкалини яратди. У 14 комиссарлар ҳайкали, Карл Маркс бюсти ижодкори эди. Кейинчалик Ленин ҳайкалини яратиш лозим бўлиб қолди. Собиқ СССР Маданият министри билан учрашиб, Москвадаги катта бир заводнинг, министрликка тегишли 50 тонна бронзасини ишлатишга руҳсат олдик. Шу баҳона ишлар бошланиб кетди. Тошкентдан унга мева-чева, совға-салом жўнатиб турдим. Ленин ҳайкалини Москвадаги Максим Горький кўчасида яшайдиган ҳайкалтарош Томский тайёрлай бошлади. Кейин ҳайкалтарош Л.Е. Керблнинг ҳузурига бордик (у Москвадаги Карл Маркснинг ҳайкалини тайёрлаган уста эди). Томский бетоблиги боис, Л.Е. Керблга мурожаат қилишга тўғри келганди, Л.Е. Керблни Тошкентга олиб келиб: «Ҳайкални сиз тайёрласангизу, Томский бу ишда маслаҳатчи бўлса», – дедик. Л.Е. Кербл биз билан савдолашиб, хизматига қанча ҳақ тўлашимизни сўради. Хуллас, ундан ҳафсаламиз пир бўлади ва уни яхши гап-сўз билан ортига кузатиб қўйишга мажбур бўлдик.Томский ҳайкални ясашни охирига етказди. Иншоотнинг таг қисмида катта мажлислар зали ҳам бунёд этилди. Намойишлар тугаганидан сўнг Шароф Рашидович ўша жойда трибунадаги раҳбар ва меҳмонларни қабул қилардилар.\n1975 йил 22 апрелда Ленин юбилейига бағишланиб ҳайкал очилгани эс-эсимда… Бир масалада адашганимиз аён бўлди, икки йил ўтгандан кейин Ленин ҳайкали негадир хира тортиб қолди. Энди уни тозалаш муаммоси пайдо бўлади. Нима қиламиз, ҳайкалнинг тепасига нарвон билан чиқиб тозалаш учун мослама йўқ эди. Аслида қоида бўйича ҳайкалнинг ичидан тепасига қадар зина бўлиши керак бўлиб ва у орқали тепа қисмига чиқиб тозалаш даркор эди (афсуски, ҳайкалтарош бунга аҳамият бермаган экан). Энди мен барча\nмутахассисларни мазкур масалада маслаҳатга чорладим.\nБир киши вертолётга тросс боғлаб, шу орқали ҳайкалнинг бош томонини тозалаш мумкинлигини айтди. Яна бири 50 кубметр махсус зина учун ёғоч топиб беришимиз, ҳайкалнинг атрофини ёғоч зиналар билан ўраб тепа қисмини тозалаш мумкинлигини билдирди. Қурилиш вазирлигининг «Оргтехстрой» институти директори ушбу таклифларга ўз фикрини билдирди: 50 кубметр ёғоч катта маблағ талаб этади, вертолётда чиқиб тозалаш эса бўлмаган фикр, чунки вертолётнинг ҳар томонга лапанглаб ташлаш амплитудаси 5 метргача боради, тозаловчи ҳайкалга урилиб ўлиши аниқ. У биздан чамбарак ясаб беришимизни сўради. Чамбаракнинг ҳар томонида арқон зиналар бўлади. Ҳайкалнинг бошига чамбаракни илиб, зиналар орқали унинг тепа қисмни тозалаш мумкинлигини тушунтирди. Буни амалга ошириш харажати 8 минг рублга тушар экан.\nЭртасига мен Турквонинг бошлиғи билан гаплашиб, вертолёт орқали чамбаракни ўрнатиб, уч кунда ҳайкалнинг бош қисмини тозалашга эришгандик.\nТошкент зилзиласининг 10 йиллигига яна бир ҳайкал-мажмуа очилди. Москвадан Рябичев деган машҳур ҳайкалтарош келиб, МҚ бюро аъзоларига ҳайкал моделини кўрсатди. Тўрт-беш киши макетни кўтариб олиб киришди. Аммо макет Шароф Рашидовичга ёқмайди, у Оқил Умурзоқович Салимовга макет маъқул келмаганини айтдилар. Шароф ака Рябичевга: «Cиз икки-уч марта уриниб кўрдингиз, ҳайкал\nмоделини тайёрладингиз, лекин у бизга маъқул бўлмади, шунинг учун бу ишни бошқа одамга топширамиз», – дедилар. Ҳайкалтарош хафа бўлиб, Тошкентга бошқа келмаслигини айтади. Ҳайкалтарошни тушликка таклиф қилиб, секин гапга солдим. «Сиз ҳечам хафа бўлманг, Тошкентда кўзга кўринадиган кўп ишларни амалга оширдингиз. Яхшиси, янги ғоя ўйлаб топинг ва унинг макетини раҳбар олдига қўйинг», – деб, маслаҳат бердим. У рози бўлди. Лекин у бир илтимоси борлигини, яъни: «Сизлар менга битта «ГАЗ-24» автомашинасини ажратиб берасизлар», – деди. Шароф\nРашидовдан унинг учун автомашина сўрадим, шунингдек ҳайкалтарош янги макет устида ишлаётганини тушунтирдим. Раҳбар рози бўлдилар. Рябичёв янги ғоя асосида ҳайкал моделини яратади. У менга қўнғироқ қилиб, моделни кўриб кетишим мумкинлигини айтади. Москвага учиб бордим. Менга янги модел ёқди. Эртасига Рябичевни ўз модели билан самолётда Тошкентга олиб келдим. Раҳбарларга ҳам модел маъқул бўлди. Шу аснода зилзиланинг ўн йиллигига аталган ҳайкал дунё юзига келди…\nТемирчи Шомаҳмудовнинг ҳайкалини ҳам Рябичёв яратди. Очилиш маросимида уни одамлар кўзларида ёш билан қабул қилишди. Уруш давридаги бир оила ҳаёти акс этган мажмуа ҳаммани ҳайратлантирганди. Майдон одамлар билан тўлиб кетди. Шомаҳмудовлар оила аъзоларининг барчасини очилишга таклиф қилгандик. Улар собиқ Иттифоқнинг ҳар жойидан етиб келишди. Бир неча меҳрибонлик уйларидаги болаларни ҳам таклиф қилдик. Очилиш маросими\nМосквада телевидение орқали намойиш этилди. Собир Раҳимович Одилов бошчилигида мажмуа атрофига стеллалар – барча қардош республикаларнинг герблари тайёрланди.\nПросмотров Записи: 154


11 Май 12:14\nNUR-SULTAN. Kazinform – Қозоғистонлик олимлар суякларни тиклаш учун биоматериал — гидроксиапатитни яратди. Бу ҳақда ҚР Таълим ва фан вазирлиги матбуот хизмати маълум қилди, деб хабар беради Kazinform.\nТаълим ва фан вазирлигининг Ёниш муаммолари институти олимлари томонидан ишлаб чиқилган суякларни алмаштирувчи материал хорижий аналоглардан уч баробар арзон. Бугунги кунда маҳаллий корхоналар маҳсулотнинг биринчи партиясини харид қилишди.\nУшбу материал суяк нуқсонлари, суяк жароҳатлари, синишлар, пластик жарроҳлик, яъни юз суякларининг пластик жарроҳлиги ва тиш имплантларини тузатишда қўлланилади.\n«Гидроксиапатит биологик хомашёдан иссиқлик билан ишлов бериш, юмшатиш, махсус кимёвий реакциялар ва посттермик тавланиш йўли билан олинади. Бизнинг модификациямиз барча усулларни қабул қилишни, юқори ҳарорат режимини танлашни ва бошқаларни такомиллаштириш орқали вақтни ошириш орқали амалга оширилади. Натижада, биз яхшиланган кристалл тузилиши ва маҳсулотнинг юқори тозалиги (95%) билан юқори сифатли материал олдик. Хорижий компаниялар ана шундай юқори сифатли ялпи ички маҳсулотнинг (мослашувчан автоматлаштирилган ишлаб чиқариш) 1 граммини қарийб 32 минг тенгега сотади. Бизнинг материалимиз эса бир грамми 10 минг тенгени ташкил этади», - деди ҚР Таълим ва фан вазирлиги Ёниш институти олими Зулқаир Мансуров.\nҲозирда кимё фанлари доктори, профессор З.А. Мансуров тиббиёт фанлари доктори, Қозоғистон Республикаси Соғлиқни сақлаш вазирлиги стоматология кафедраси профессори М.А. Темирбаев билан биргаликда фойдали қазилмалардан амалий фойдаланиш ишларини давом эттирмоқдалар.\n«Таъкидлаш жоизки, гидроксиапатит билан қопланган имплантлар нохуш реакцияларни келтириб чиқармайди ва соғлом суяк тўқималари билан фаол таъсир ўтказиш ҳамда регенерация ва реабилитация жараёнларини тезлаштириш қобилиятига эга. Ўзимизнинг юқори сифатли гидроксиапатитимиз хориждан келтирилган материалларни бемалол ўрнини боса олади», - дейди Зулқаир Мансуров.\nТадқиқот натижаларига кўра, илмий ишлар Қозоғистон Республикаси Таълим ва фан вазирлигининг КОКСОН ва Scopus индексланган маълумотлар базаларида нашр этилган. Бу тадқиқотнинг ишончлилиги ва долзарблигини кўрсатади.\nТадқиқот Қозоғистон Республикаси Таълим ва фан вазирлигининг грант маблағлари ҳисобидан амалга оширилди.\n#Тиббиёт #ҚР Ташқи ишлар вазирлиги #Фан


Юнонистондан муносабат: Ўзбекистон Президенти сайлови демократик (...)\nЮнонистон жамоатчилик доиралари вакиллари Ўзбекистон Президенти сайлови натижаларига доир ўз фикр-мулоҳазаларини «Дунё» ахборот агентлигига тақдим этди.\nГреция дипломатия ва халқаро муносабатлар институти директори Андреас Андрианопулос Ўзбекистонда бўлиб ўтган сайлов мамлакатда сўнгги йилларда амалга оширилаётган янгиланиш жараёнларида эришилаётган муваффақиятларнинг намойиши бўлганини қайд этди.\n– Замонавий, изчил фаолият кўрсатаётган бозор иқтисодиёти ва жамиятни яратиш орқали Ўзбекистонни ўзгартиришга муваффақ бўлган Шавкат Мирзиёевнинг Президент сайловида ғалаба қозониши бежиз эмас, - деди эксперт. – Энди мамлакат олдида катта вазифалар турибди. Бироқ яхши ташкилотчиликка асосланган ва яхши бошқариладиган мамлакат ушбу вазифаларни муваффақиятли бажариши учун улкан салоҳият ва оптимизм ҳам мавжуд.\nЮнон-Евросиё альянси президенти Ксенофон Ламбракис Марказий Осиё тарихида биринчи марта Ўзбекистонда бўлиб ўтган Президент сайловида 5 нафар номзод, жумладан, бир нафар аёл иштирок этганини алоҳида урғулади.\n– Ўзбекистон Президенти сайлови демократик тамойиллар асосида ўтди, - деди Ксенофон Ламбракис. – Мен халқаро кузатувчи сифатида қатор сайлов участкаларида бўлдим ва шуни айтишим мумкинки, ҳамма жойда сайлов жараёни аъло даражада ташкил этилди. Ҳеч қандай салбий ҳолатларга дуч келмадим. Бундан ташқари, ҳар бир сайлов участкасида тиббиёт ходимлари навбатчилик қиладиган тиббий хона ҳам мавжуд эди.\nСайлов бюллетенлари ташланадиган асосий қутидан ташқари, сайлов комиссияси томонидан имконияти чекланган ногирон одамларнинг овоз бериши учун махсус муҳрланган кўчма сайлов қутисининг ташкил этилгани мен учун катта кашфиёт бўлди. Бундай муносабатни қатор Ғарб демократик давлатларида ҳам учратмайсиз.


Бермурд учбурчаги сири узил-кесил аниқланди … – Самарқанд – Ер юзининг сайқалидир…\nБермурд учбурчаги сири узил-кесил аниқланди …\nОлимлар Бермурд учбурчаги сирини узил-кесил аниқладилар.\nАвстралиялик олимлар Бермурд учбурчаги сирини аниқлаганларини баён қилдилар ва нима учун у ерларда кемалар, одамлар ва учоқлар йўқ бўлиб кетаётганликларини тушунтириб беришларини даъво қилдилар.\nМельнбурн университетининг профессори Монаша Жозеф Монаган ва унинг талабаси Дэвид Мэй Америкада нашр қилинаётган Physics журналида ўзларининг ҳайрон қолдирувчи тадқиқодлари ҳақида мақола эълон қилишди. Уларнинг тасдиқлашларига кўра, Бермурд учбурчагида йўқолиб кетаётган кемалар ва учоқларни метан гази ҳалок қилмоқдадир.\nУлар Бермурдга яқин жойларда бир қатор илмий текширишлар ўтказишдилар ва бу текширишларнинг натижалари эса юқоридадек хулоса қилишга асос бўлди. Текширув ўтказилган жойларда (собиқ сувости вулқон отилишлари содир бўлган жоуларда) ниҳоятда кўп метан гидратлари топилди. Олимларнинг тахмин қилишларича, океан ёриқларидан сизиб чиққан газ газ пўпакчаларига айланади ва сўнгра геомерик жиҳатдан каттаради ва сувнинг устида портлайди.\nАвстралияли олимлар, ўз назарияларини исботлаш учун ўша ерда содир бўладиган фалокатнинг компьютерда моделини ясадилар ва аниқладиларки, метан пўпаклар орасига тушиб қолган исталган бир кема, бир онда ўзининг сузиш хусусиятини йўқотади ва уммон тубига тушиб кетади. Шунингдек, газнинг буюк пўпаклари учоқларнинг ҳавода сузишини ҳам бузиб юбора олади.\nБу назарияни тасдиқлаш учун тадқиқотчилар тажриба қилиб кўришдилар, яъни улар катта бир идишга сув тўлдирдилар, унинг устида ўйинчоқ кемалар сузиб юрадиган бўлди. Сув тўлдирилган идишнинг тагидан метан газининг катта-катта пўпаклари киргизилди. Бу тажриба кўрсатки, кема, пўпакнинг ўртаси ва унинг қирраси орасида бўлганида у чўкди, пўпакдан узоқда ёки бевосита унинг устида бўлганида эса кема хавфсиз қолди.\nТадқиқотчиларнинг фикрича, уларнинг натижалари Бермурд учбурчагида топилган кемаларда, уларни бошқарувчиларнинг ва кемада бўлишган бошқа одамларнинг мурдаларида ҳеч қандай ташқи зарбанинг бўлмаслиги сабабини ҳам тушунтира олади. Чунки Бермурд учбурчагига тушган кемалардаги одамлар заҳарли газдан буғилиб ўлган бўладилар.\nЮқорида келтирилган ахборот 12.12.12 –да қуйидаги интернет адресда эълон қилган эди: http://www.topnews.ru/news_id_54789.html\nБиз уни ўзбекчага таржима қилдик ва қимматли муштариларимиз эътиборига узатишни лозим кўрдик.\nДунё деганлари мана шу …\nШолни юрита оладиган дармон топилди.


Шароф Рашидов туманида онкологик касалликка чалинган бола яхшилар кўмагида шифо топмоқда » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Шароф Рашидов туманида онкологик касалликка чалинган бола яхшилар кўмагида шифо топмоқда\nШароф Рашидов туманида онкологик касалликка чалинган бола яхшилар кўмагида шифо топмоқда\nБиз азалдан мурувватли ҳалқмиз.\nШ.Рашидов туманида яшовчи Заидбоев Исмоилжон онкологик касалликка чалинганда оила аъзолари тушкунликка тушиб қолишди.\nБир неча бор шифохонларда даволанган Исмоилжоннинг дарди аримади. У айни кунларда ҳам шу ташхис билан даволанмоқда. Яқинда яхшиларнинг ва туман ҳокими Зойир Мирзаевнинг саъй-ҳаракати билан Исмоилжон Заидбоевнинг олинган ташхисларини текшириш учун Ҳиндистон давлатига юборилди. Ҳиндистондаги онколик марказлар томонидан жўнатилган натижалари қоникарли чиқди.\nИсмоилжон митти юраги билан касалликни енгишга ҳаракат қилаяпти айни кунларда унинг соғлиги яхши. Юборилган натижаларга кўра даволанётган Исмоилжоннинг оиласи болакайга ёрдам бераётган барча мутасаддилардан миннатдор.\nШароф Рашидов тумани ҳокимлиги Ахборот хизмати\nШаров Рашидов тумани ҳокимлиги ташаббуси билан бир оиланинг орзулари ушалмоқда\nШароф Рашидов туманида “Халқ электрон” кутубхонаси очилди\nШароф Рашидов туманида бир кунда 2 та мактабгача таьлим муассасаси очилди


Осмоннинг оқ пардаси | Ekobarqaror\n16.09.2014 Nargis Qosimova\tФикр билдиринг\n16 сентябрь—Халқаро озон қатламини ҳимоя қилиш куни\nБолалигимда борлиқҳадсиз осмон чексиздай туюларди. Бағрига болалигимни яширган чўлнинг осмони тиниқ кўк, келинчакнинг мовий шоҳи рўмолидай кўркам бўларди. Даштнинг кенг далаларида баҳор кезлари самога тикилишни, ўркач-ўркач булутларни соатлаб кузатишни яхши кўрардим. Онам табиатан камгап, серфикр, сермулоҳаза, оқила аёл эди. Менинг осмон ҳақидаги қизиқишларим, болаларча ўй-хаёлларимни эшитиб, «осмоннинг оқ шоҳиси», «осмоннинг оқ пардаси» ҳақида ҳикоятлар айтиб берарди. Жаннати онам бу ҳикояни ўзи тўқиганми ёки бировдан эшитганми, билмайман.\nУнинг матал қилишича, қадимда бир онанинг тўққиз ўғли бир қизи бўлган экан. Ўғиллар улғайиб отасидан қолган мол-мулк, ўрмонни, сувни бўлиб олишибди. Қобил ўғиллар юртини боғу бўстон қилибди, фақат бир нодони ўрмонга эга чиқиб, дарахтларни кесиб, ёғоч қилиб сотибди. Ногаҳон нодон ўғил ёққан гулхандан ўрмон ёниб, осмонни тутун қоплаб, тунда ой, юлдузлар кўринмай қолибди. Ёлғиз қизи Ойдиной даштга чиқиб, яратгандан оловни ўчиришини сўрабди. Шунда шаррос ёмғир қуйиб, ўрмонда яна ниҳоллар, дала-даштда кўклик униб чиқибди. Ва чақмоқдан овоз келибди «Осмон билан ер орасидаги пардани олов тешибди…» Ойдин қиз шоша-пиша севгилиси тортиққилган оқ рўмолини шамолга учирибди. Шу-шу қизнинг рўмоли осмоннинг оқ пардасига айланибди.\nОнам айтган ўша жўнгина эртак, “осмоннинг оқ пардаси” ҳақида ҳали-ҳануз ўйлаб юраман. Рости, онам менга осмонни англатганми, осмон онамни эслатадими, англай олмайман…\nАнглаган ҳақиқатим, осмоннинг оқ пардаси, бугун ўйласам, одамзоднинг тириклик тиргаги, онамнинг жайдари қилиб айтгани озон қатлами экан-да…\nОнам айтган чақмоқ, чақнаб яна борлиқ кўк тусга киргани мени кўп ўйлантиради. Ривоятларда ҳақиқат борми? Фанга маълумки, озон момақалдироқ бўлиб, чақмоқ чаққанда, ултрабинафша нурларнинг кислородга таъсири оқибатида ҳосил бўлади.\nСайёрамизнинг ҳаво қобиғидаги кислород ҳавосидан доимий равишда озон пайдо бўлиб туради. Атмосферанинг юқори қатламлари ердан 20-40 километр баландликда озон ҳосил бўладиган табиий макон ҳисобланади. Ернинг стратосфера қисмида озон энг кўп тўпланади ва озон қатламини ташкил қилади. Олимларнинг таъкидлашича, атмосферада мавжуд бўлган озон миқдори уч миллиард тоннадан иборат бўлиб, у ҳавонинг миллиондан уч фоизини ташкил этар экан.\nАфсуски, инсоният ўтган асрда осмонни саноат чиқиндилари, ис гази билан ифлослантирди. Бензин билан ишлайдиган автомобиллардан чиққан газлар, завод ва фабрикалардан ҳавога «ташланган» тутунлар… Оқибатда осмонимизнинг “оқ пардаси” йиртилди, туйнуклар ҳосил бўлди. Натижада ер юзидаги ҳаётни қуёш нуридан «паналаб» турувчи озон туйнукларидан офтобнинг ўткир ултрабинафша нурлари тикка ерга туша бошлади.\nҚадимшунос олимларнинг ёзишича, ҳаёт даставвал Дунё океани сувларида кислородсиз муҳитда пайдо бўлган экан. Ер атмосферасини ёриб ўтган ўткир ултрабинафша нурлар узоқ давр мобайнида, тахминан, икки миллион йил давомида, қуруқликда ҳаёт ривожланишига йўл бермаган. Озон тахминан 620 миллион йил аввал пайдо бўлган, деб айтилади. Биз биламизки, борлиқда (ер билан само оралиғида) озон қатлами вужудга келгач, инсоният дунёга келган.\nБугунга келиб ўз томига ўзи «тош» отган одамзод бунинг олдини олиш учун қайғуряпти. Чунки ҳозирда экологик вазият анча мураккаблашиб боряпти. Аҳамият берган бўлсангиз, бугун дунёда одамлар қуёш нурларидан кўзининг тўр пардаси хиралашиши, ултрабинафша нурларнинг тана терисига салбий таъсири — сўгал ва ўсмалар пайдо бўлиши, қон-томирларга таъсир қилиши, иммунитет пасайиши каби хасталиклардан азият чека бошлади.\n«Озон туйнуги» — озон қатламининг тешилишига экологларнинг таъкидлашича, вулқонларнинг отилиши ҳам жиддий сабаб бўлаяпти. Чунки вулқон отилганда таркибида олтингугурт бирикмалари бўлган газлар ҳавога тарқалади. Олтингугурт ҳаводаги бошқа газлар билан аралашади ва озон қатламини емирувчи сулфатларни ҳосил қилади.\nЁдга олинг-а, 1991 йили Пинатубо вулқони отилиши ҳавода сулфатларнинг кескин ошишига олиб келганди. Афсуски, кейинги ярим асрда авиация, космик ракеталар ҳам озон қатламига салбий таъсир эта бошлади. Товушдан тез учадиган самолётдан азот оксиди отилиб чиқади ва стратосфера озонига таъсир этади. Олимлар 1994 йилнинг 17 октябрида Антарктида устида пайдо бўлган»озон туйнуги»ни тасвирга туширган эди.\nСайёрамизда энг катта «осмон туйнуги» Ернинг жанубий ва шимолий қутбларида қайд этилган. 1957 йилдан бошлаб мутахассислар шу тешикни Халли қўлтиғи, Антарктика, Британия антарктик станциясида кузатдилар. Олимлар сўнгги пайтларда озон туйнуги сайёрамизнинг жанубий ярим шарида ҳам шакллана бошлайди, дея талқин этаяптилар.\nДунё экологлари Арктика устида ҳам «озон туйнуги»нинг ҳосил бўлганини аниқладилар. Уларнинг илмий тадқиқотлари Арктикада қиш мавсумининг охири ва эрта баҳорда стратосферада озон ҳажмининг 10-15 фоизи йўқолиб бораётганини кўрсатяпти. Афсуски озон фақат қутб минтақасидагина камайди, деб бўлмайди. Маълум бўлишича, сайёрамизнинг шимолий ярим шари устида охирги 30 йил ичида озон концентрацияси 3-5 фоизга пасайган. Шунингдек, Ернинг жанубий ярим шарида озон қатламининг сийраклашиши экватор зонасида ҳам кузатилган. Илмий ҳисоб-китобларга қараганда ер юзида ёнган маҳсулотларнинг атмосферага ташланиши оқибатида 1500 тоннадан ортиқ озон йўқолишига олиб келади.\nЎтган асрнинг 30-йилларидан турмушимизга совутгич ускуналар кириб кела бошлаган эди. Совутгич таркибидаги фреонлар озон қатламини емирувчи моддалар сирасига киради, яъни совутгичлар ҳам осмонимизни “тешиш”га ҳисса қўшди.\nМаълумки, Монреал Протономи қабул қилингач, унда қатнашувчи мамлакатлар совутгичлар ишлаб чиқаришда озонни емирувчи фреонлардан воз кечиш йўлини танладилар. Ривожланган мамлакатлар электр энергиясини тежайдиган совутгичларни ишлаб чиқаришни йўлга қўйди. Жумладан, бизнинг республикамиз ҳам.\nОсмоннинг оқ пардаси одамзоднинг ҳаётини муҳофазалайдиган неъматдир. Чунки озон қатлами қуёшдан келаётган инфрақизил нурларнинг бир қисмини ютиб, тириклик учун керакли миқдордаги қулай ҳароратни сақлаб туради.\nБир қарашда “озон туйнук”лари дунёда бугун рўй бераётган терроризм, хунрезликлар, табиий офатлар, дарёларга узоқни ўйламай, ўзбошимчалик билан тўғон солишлар олдида “бироз юмшоқ” ҳодисадай туюлиши мумкин. Аммо…\nСўнгги вақтларда жаҳон тиббиёти “одамда иммун танқисликнинг олдини олиш” керак, дея жар соляпти. “Озон туйнук”лари эса тирик мавжудотларда иммунитет пасайишига ва унинг танқислигига олиб келишини олимлар таъкидламоқда. Шуниси қизиқки, инсон ўз соғлиги илдизига ўзи “болта” уриб ҳосил қилган “озон емирилиши”га лоқайдгина муносабатда бўлади. Ортиқча ултрабинафша нурланиш минтақасида жойлашган худудларда, айниқса, ёз фаслида нурланишнинг салбий таъсири кучаяди. Ваҳоланки, ўткир қуёш нурлари кўз гавҳарини хиралаштиради, катаракта хасталигини келтириб чиқаради.\nОзон қатламининг емирилиши терисига, ДНК тузилишига салбий таъсир этади, турли тери хасталикларини келтириб чиқаради. Агар ҳавода мавжуд озон қатлами 10 фоизга камайса, ушбу касалланиш кўрсаткичи 26 фоизга ортади.\nДунё олимлари “озон туйнук”ларидан сақланишнинг чора-тадбирларини яратишяпти. Бу борада жуда кўп ишлар қилиняпти. Аммо одамзод ўз соғлиги устида ўзи қайғурибгина қолмай, уни бартараф этишга озми-кўпми ҳиссасини қўшиш устида ҳам қайғурса… фойдадан ҳоли бўлмайди-да.\nОдатда, биз экологик муаммоларнинг сабабини узоқдан ахтарамиз. Ҳаво атроф-муҳитнинг ифлосланиши, сувнинг буғланишига олиб келадиган ҳодисаларни кўриб, бундай ҳолатга лоқайдмиз. Баъзан биз шаҳарликлар маиший чиқиндилар орасига истеъмолга яроқсиз бўлиб қолган лампочкаларни қўшиб ташлаб юбораверамиз. Ваҳоланки, лампочкалар синганда атроф-муҳит, ҳавони заҳарлашини, озон қатламини емирадиган газларга айланишини билсак-да, барибир ташлайверамиз.\nМана, баҳор фасли эшик қоқиб турибди. Ҳадемай кунлар исиб, аҳоли яшаш жойлари, мактаб, боғча, ташкилот, идора, жамоат жойларида ободончилик ишлари саранжомлай бошланади, маиший чиқинди, шох-шабба, баргларини тўплаб орасталик ўрнатилади. Баъзилар, айниқса, хонадонларидан чиққан япроқларни ёқиб юборадилар. Мутахассисларнинг таъкидлашича, бир тонна хазон ёнганда атмосфера ҳавосига 30 килограмм углерод оксиди ташланади. Ёки битум ёқилганда ундан ажралиб чиққан қурум инсон организмида сил ва саратон касалликларини келтириб чиқаради.\nҚишлоққа борганимда кўп кузатганман. Одамлар ёз ойларида пана-пастқам, паст-баланд жойларда қовжираб қолган ўт-ўланни, ҳосилдан бўшаган майдонлардаги пояларни ёқиб юборишади. Сўрасангиз: “Ким билади, одамлар айтади-ки, ёқилса ер ости ва устидаги ҳашаротлар йўқолиб, янаги йили ҳосил мўл бўлармиш…”, дейишади мужмал қилиб.\nАслида-чи, ҳисоб-китобларга қараганда, 1 гектар майдонда дон пояси ёки бошқа чиқинди ёнганда атмосфера ҳавосига 500 грамм азот оксиди, 379 грамм углеводород, 3 килограмм кул, 20 килограмм ис гази ва углерод оксиди (СО) гази ташланади. Оқибатда “одамлар айтганидай”, эртага шу майдондан мўл ҳосил олиш ўрнига, тупроқ структураси бузилиб, эрозия кучаяди…\nОтам ер “тили”ни билган инсон бўлганиданми, бир ҳовуч тупроқ, бир қарич ернинг зое кетишига йўл қўймасди. “Тупроқнинг ҳам заволи тутади” дерди оловда куйган далани кўрса…\nБилмадим, тараққиётми, сершовқин шаҳарда яшаб дийдамиз қотиб кетяптими, ҳар ҳолда кўп нарсага эътибор бермаймиз. Биз шаҳарликлар, соф ҳаво нақадар зарурлигини биламиз, ҳаммасини тушунамиз, аммо лоқайдлигимиз бор-да… Бир чеккаси “озон қатламини” асраш учун катта-катта ишлар қилиш керак, деб яна ўзимизни оқлаб, юпатиб ҳам қўямиз.\nОсмонни сиз ва биз, ҳаммамиз асраймиз. Йўқса, бир кун келиб осмон ҳам одамзодни “ўз ҳукмига солиши” мумкин эмасми!\nЯқинда болаликни излабми, қўмсабми, Мирзачўлга бордим. Ота уйим устидаги бир парча осмонга узоқ-узоқ тикилдим. Назаримда, у бироз мункайиб қолгандай, бошимга соябондай… Осмон юзидан нигоҳларимнинг изини топгандайман… Қўлларим беихтиёр бошим узра сирпанади, сочларимда сирғанади. Ўйлаб қоламан, “Оҳ қанийди, Ойдин қизнинг оқ шоҳи рўмоли бўлсаю, осмоннинг юзига оппоқ ҳарир парда қилиб тортиб қўйсам…”\nАввалги мақолаОЗОН ҚАТЛАМИНИ АСРАЙЛИККейинги мақолаМАКТАБЛАРГА САРҲИЛ МЕВА


Ҳайдовчилик гувоҳномасини алмаштириш муддати яна узайтирилмоқда\n18:34 / 17.03.2022\nЭски намунадаги ҳайдовчилик гувоҳномасини алмаштириш хизмати 19 мартдан бошлаб 2 ҳафтага тўхтатилади. Гувоҳномани алмаштиришнинг охирги муддатлари мутаносиб тарзда 2023 йилнинг 31 декабригача узайтирилиши кутилмоқда. 2022 йил 1 апрелидан бошлаб ҳақиқий эмас деб топиладиган ҳайдовчилик гувоҳномалари бўйича, истисно тариқасида чора кўрилмайди.\nТехник-профилактик тадбирлар ўтказилиши муносабати билан 19 мартдан – 2 апрель кунигача ҳайдовчилик гувоҳномаси алмаштириш хизмати вақтинча кўрсатилмайди. Бу ҳақда хабар берган Давлат хизматлари агентлигининг маълум қилишича, гувоҳномани алмаштиришнинг охирги муддатларини мутаносиб тарзда – 2023 йилнинг 31 декабрига қадар узайтириш бўйича чора-тадбирлар белгиланмоқда.\nҚайд этилишича, дастлабки ҳисоб-китобларга кўра, ҳар бир гувоҳнома алмаштириш пунктига кунига 55-60 нафардан фуқаро мурожаат қилганда – тўлиқ қамров учун ўртача 4 йил вақт сарф қилиниши режалаштирилган. Ҳозирда эса, бир кунда 500-600 нафар фуқаро мурожаат қилмоқда.\nРеспублика бўйича эски намунадаги ҳайдовчилик гувоҳномасига эга бўлган ҳайдовчилар сони – қарийб 5,7 млн. нафарни ташкил этади. Шунга кўра, эски ҳайдовчилик гувоҳномаларини мажбурий алмаштириш муддатлари Ҳукумат томонидан 2 маротаба (дастлаб, 2020 йилдан – 2021 йилнинг охирига қадар, кейинчалик 2021 йилдан – 2022 йилнинг сўнгига қадар) узайтирилган.\nБунда хизмат учун нафақат келган ҳолда, балки онлайн шаклда ҳам мурожаат қилиш имкони яратилди. Бугунги кунда жами 74 та пунктда хизмат кўрсатиш имконияти яратилиб, тегишли моддий-техникавий база билан таъминланган (қурилмаларнинг 49 таси – ЙҲХББ бўлинмалари, 25 таси Давлат хизматлари марказларига ўрнатилган).\nАмалга оширилган ишлар натижасида, янги намунадаги ҳайдовчилик гувоҳномаси амалиётга киритилган пайтдан бошлаб, бугунги кунга қадар 2,6 млн.дан ортиқ ҳайдовчиларнинг гувоҳномалари янгисига алмаштирилди.\nДавлат хизматлари агентлиги пойтахтда ва вилоятлардаги ҳайдовчиларимизга қулайлик яратиш мақсадида "сўнгги мижозгача" иш режимини йўлга қўйди. Маълумот учун ДХМларда ўртача бир фуқарога хизмат кўрсатиш учун 4-5 дақиқа вақт сарфланмоқда. Бироқ, ўтказилган таҳлиллар 3,1 млн.дан ортиқ фуқароларимиз томонидан ҳужжатларни алмаштирилмай келинганлигини кўрсатди.\nМуаммони бартараф этиш учун қандай чоралар кўрилмоқда?\nБиринчидан, ҳайдовчилик гувоҳномасини алмаштиришнинг охирги муддатларини мутаносиб тарзда – 2023 йилнинг 31 декабрига қадар узайтириш бўйича чора-тадбирлар белгиланмоқда.\nИккинчидан, ҳайдовчилик гувоҳномалари алмаштирилмаган фуқаролар сонидан келиб чиқиб, ташриф буюрувчиларнинг тахминий сони ва асосли талабини инобатга олиб, ҳайдовчилик гувоҳномасини алмаштириш пунктларини камида икки баробарга кўпайтириш режалаштирмоқда.\nШунингдек, ИИВ маълумотига кўра, 2022 йилнинг 1 апрелидан бошлаб ҳақиқий эмас деб топиладиган ҳайдовчилик гувоҳномалари бўйича, истисно тариқасида тегишли таъсир чоралари қўлланилмайди”, – дейилади агентлик хабарида.\nДемак, маълум бўладики, ҳайдовчилик гувоҳномаларини зудлик билан алмаштиришга ҳожат йўқ. Тегишли муддат яна узайтирилди. Лекин барибир бу амалиётни бажариш лозим.


Бугун Россиянинг Доғистон республикаси пойтахти Махачкала яқинидаги Атач-Аул қишлоғида милиция ва номалум шахслар ўртасида қуролли тўқнашув юз берди.\nНатижада тўрт милиция ходими нобуд бўлди.\nХабарларга кўра, милиция ходими бир автомобилни тўхтатганда ҳайдовчи машинадан тушиб қоча бошлаган. Ҳуқуқ-тартибот ходими ҳайдовчини қувиб кетаётганда қуролли гуруҳ милиция ходимини ўққа тутган. ИТАР ТАСС ахборот агентлиги хабарида, минтақага қўшимча милиция кучлари жўнатилганини билдирилган.


Шимкентга "Боинг" қўнди\nЖанубий Қозоғистон вилояти ҳокими Ж. Туймебаев Шимкент аэропортида бўлиб, “Боинг-737 МАХ” русумли самолётини кутиб олиш тадбирида қатнашди. Тадбир давомида минтақа раҳбари “Скат” ҳаво йўллари компаниясини янги самолётнинг келиши билан табриклаб, ишда унга омад тилади.\nУшбу компания 6та самолёт сотиб олиш учун Американинг “Боинг” корпорацияси билан шартнома тузди. Шанба куни дастлабки ҳаво кемаси Шимкент шаҳрига қўнди.\nҚолган самолётлар, шартномага мувофиқ, 2025 йилгача етказилади.\nЯнги самолётнинг қулайликлари билан танишиб чиққан вилоят ҳокими бундай янгиликнинг ўрин олишини минтақамиздаги аҳоли сонининг ортиши ҳамда хориж давлатларидан сайёҳларнинг оқиб келиши билан боғлади.\n– Вилоят аҳолиси 3 млн.га, Шимкент шаҳри аҳолиси 1 млн. яқинлашганини қувониб, маълум қиладиган пайт ҳам келди. Шунингдек, ажойиб анъаналарини сақлаб, гўзал табиати билан ўзига мафтун қиладиган ўлкага мамлакатимиздан ва хориждан меҳмонга келувчилар кун сайин кўпаймоқда. Айтганча, 2016 йили Шимкент аэропорти орқали 4573 ҳаво рейси амалга оширилган бўлса, 2017 йилда унинг сони 5825тагача кўпайди. Худди шунингдек, 2016 йили 621 минг киши ташилган бўлса, бултур йўловчилар сони 811 мингача ўсди. Эндиликда сўнгги намунадаги самолётлар йўловчиларга қулай хизматлари билан бирга, сайёҳлар оқимини кўпайтиришга ҳам ўз таъсирини кўрсатади деб ўйлайман, – деди Жансейит Қансейитули.\nБугунги кунда Шимкент аэропорти орқали 7та республика, 4та халқаро авиа йўналиш йўлга қўйилган. Жами 7 авиа компания хизмат кўрсатади.\nТаъкидлаш жоизки, Шимкент аэровокзали 1968 йили соатига 100 йўловчига хизмат кўрсатишга мослаб қурилган. 2015 йили “Аэропорт Шимкент” ҲЖ томонидан аэровокзалда қайта қуриш ишлари юритилиб, соатига 200 йўловчига хизмат кўрсатишга эришилди.\nҲозирги кунда йўловчилар оқимининг ўсиши ва тегишли андазаларга мувофиқ, соатига камида 600 йўловчига хизмат кўрсатишга мўлжалланган замонавий янги аэровокзал майдонига эҳтиёж сезилмоқда. Айни пайтда янги аэропорт қурилиши бўйича йўл харитаси ҳозирлаб қўйилган.\nСаодат ШАРИФБОЕВА, 2018-04-03, 10:50 193


Люк Бессон студияси “Курск” субмаринаси ҳақида фильм суратга олади\n10:19 / 18.08.2015\nТаниқли франциялик режиссёр Люк Бессонга тегишли кинокомпания Россиянинг “Курс” атом сув ости кемаси ҳалокати ҳақида фильм суратга олмоқчи.\nVariety нашрининг маълум қилишича, лойиҳага режиссёр сифатида даниялик Мартин Зандвлиет, сценарийнавис сифатида эса Роберт Родат (“Оддий аскар Райанни қутқариш”) таклиф қилинган. Фильм Роберт Мурнинг A Time to Die асосида суратга олинади.\nК-141 “Курск” атом сув ости кемаси 2000 йилнинг 12 август куни Баренц денгизида ҳалокатга учради. Унинг бортидаги 118 киши ҳалок бўлди. Расмий маълумотларга кўра, фожиага торпеданинг портлаши сабаб бўлган, у ўз навбатида бошқа торпедаларнинг детонациясига сабаб бўлган ва субмаринанинг бир қанча бўлинмаларини вайрон қилган.


БМТ пандемия сабабли глобал иқтисодиётнинг пасайишини кутмоқда\n2020 йил охирида коронавирус пандемияси туфайли глобал иқтисодиёт 4,3 фоизга пасаяди. Иқтисодиёт 2021 йилда 4.1 фоизга тикланиши керак. Бу ҳақда БМТнинг савдо ва тараққиёт бўйича конференцияси ҳисоботида айтилган.\nҲужжат муаллифларининг прогнозларига кўра ривожланган мамлакатлар ривожланаётган давлатларга қараганда кўпроқ CОВИД-19 дан азият чекади. Агар инқироз тугамаган бўлса, 130 миллион киши қашшоқлик чегараси остида қолиши мумкин. Пандемиядан зарар келажакда вакциналар пайдо бўлишига қарамай, ўз таъсирини йўқотмайди, дейди иқтисодчилар.\nҲисобот муаллифлари дунёдаги энг қашшоқ одамларга эътиборни CОВИД-19 каби зарбаларга жавоб бериш учун тайёрланишга чақиришади.\nОктябрь ойи ўрталарида Халқаро Валюта Жамғармаси жаҳон иқтисодиёти бўйича прогнозини яхшилади ва энди 2020 йилда 4,4 фоизга пасайишни ва 2021 йилда 5,2 фоизга тикланишни кутмоқда. Ташкилот Россия иқтисодиётининг тўрт фоиздан бир оз кўпроқ пасайишини кутмоқда, Россия ҳукумати буни 3,9 фоизга баҳоламоқда.


Twitter фойдаланувчилари камайиб, даромади ортди - Халқ сўзи\nTwitter фойдаланувчилари камайиб, даромади ортди\n15:46 09 Февраль 2019 Дунё\nАмериканинг Twitter компанияси 2018 йилнинг тўртинчи чорагида фаол фойдаланувчиларининг бир қисмини йўқотган бўлса-да, даромад ва фойда кўриш бўйича ўсишга эришди. Мазкур даврда унинг даромади қарийб 909 млн. долларни ташкил этди. Бу ўтган йил шу даврдаги(731,6 млн. доллар)га нисбатан 24 фоиз кўпдир. The Wall Street Journal газетаси маълумотларига кўра, бу компания ташкил топгандан бери бир чорак давомида қўлга киритган энг катта даромадидир.\nБуни қарангки, унинг фойдаланувчилари сони 321 млн. кишигача камайди. Ваҳолонки, ўтган йил учинчи чорагида аккаунтлар сони 326 млн., 2017 йилда эса 330 млн. та эди.\nДаромад ортишига қарамай инвесторлар эълон қилинган прогнозлар ҳамда фойдаланувчилар сони камайганидан норози, деб ёзади Reuters. АҚШда савдолар очилиши билан унинг акциялари нархи 8 фоиз арзонлашган.


Ўзганинг аёли билан юриб, сўнгра уни қотилига айланган йигит узоқ йилга озодликдан маҳрум этилди\n11:21 / 10.06.2016\nМуқаддам судланган, амнистия акти туфайли муддатидан олдин озодликка чиқарилган Хўжамберди бекорчиликдан оилали бир аёл билан танишиб қолади ва унинг пулларига кун кўришни бошлайди. Бу ҳақда “Ҳуқуқ” газетаси ёзмоқда.\nОйсанам (исм-фамилиялар ўзгартирилган) икки фарзанди ва эри бўлишига қарамай, Хўжамберди билан дон олишиб юради. Гувоҳларнинг кўрсатмасига кўра, у йигит билан эри Тошкентга иш билан кетган вақтларда ҳар хил манзилларда учрашиб юради.\nХўжамбердининг кўрсатмасига кўра, у бир сафар Ойсанамдан 100 АҚШ доллари, сўнгра 200 АҚШ доллари олади.\n2015 йилнинг 8 август куни Ойсанамга телефон қилиб, Данғарадаги АЁҚШ олдига 400 минг сўм пул олиб келишини айтади. Аёл пул билан келади. Тун ярмида аёл билан кўришиб, ундан 400 минг сўм пулни олади. Сўнгра аёлни буғиб ўлдириб, унинг тақинчоқларини ечиб олади ва уни кўмиб қўяди.\nТошкент вилоятига қайтиб, тилла тақинчоқларни пуллаб юборади.\nТакроран товламачилик, босқинчилик, қотиллик жиноятларини содир этган, ўта хавфли рецидивист деб топилган Х.Сойипов 19 йилга озодликдан маҳрум этилди.


Тошкент шаҳридаги 2 июн кунидаги хатмоналар\nБугун 2-июн, Рамазоннинг ғанимат ўтиб бораётган 29-кунларидир. Бу кеча Рамазоннинг охирги ўн кунлигидаги тоқ кечаларидандир. Саҳиҳ ҳадис билан Расулуллоҳ солаллоҳу алайҳи васаллам: “Қадр кечасини Рамазоннинг охирги ўн кунлиги тоқ кунларидан изланглар”, дея марҳамат қилганлар. Тошкент шаҳридаги бир неча жоме масжидларда бу кеча Қуръони Карим хатмонаси яъни, Каломуллоҳнинг сўнгги суралари ўқилиб, чин ихлос ила дуолар қилинади.\nБугун 02.06.2019 санасида Тошкент шаҳридаги қуйидаги масжидларда Қуръони Карим хатмонаси якунига етади:\n“Фирдавс” жоме масжиди. (Шайхонтоҳур тумани, Боғкўча маҳалласи 21а-уй.+71 242-25-08, +97 410-32-48)\nИмом-хатиб: Сатторов Бахтиёр\nҚори: Раҳмонберди Абдулазиз, Хурсандмуродов Толиб, Жўрабоев Икромжон\n“Шайх Муҳаммад Содиқ Муҳаммад Юсуф” жоме масжиди. (Чилонзор тумани Сўгалли ота кўчаси, 5/1-уй. Телефон: +99 888-07-74, +93 399-11-11)\nИмом-хатиб: Исмоил Муҳаммад Содиқ\nҚорилар: Раҳматуллаев Баҳодир, Арипов Ҳамидуллоҳ\n“Исматуллоҳ ҳожи” жоме масжиди. (Олмазор тумани, “Истиқлол” маҳалласи, Тарих тор кўчаси 32-уй. +90.944-42-70)\nИмом-хатиб: Мирзакаримов Саидғаффор\nҚорилар: Абдуллаев Шавқиддин, Нуриддинов Асадуллохон, Абдусаттаров Мухаммадмубин\n“Оққўрғон” масжиди. (Мирзо Улуғбек тумани, “Оққўрғон” маҳалласи, Ойдинкўл кўчаси 29-уй. Тел.: +998 97 131-10-89, +998 91 165-60-42)\nИмом-хатиб: Айсаков Файзираҳмон\nҚорилар: Абдухафизов Абдусаттор, Мирқодиров Муҳаммаднур, Исломов Баходир\n“Муҳсинхон тўра” жоме масжиди. (Чилонзор тумани, “Тирсакобод” маҳалласи, Юқори Дархон кўчаси,30-уй. Тел: +71 279-08-24, +90 185-02-05)\nИмом-хатиб: Қаюмов Муҳаммадрасул\nҚорилар: Қосимов Акромжон, Шарофиддинов Илёсжон, Мадаминов Муҳаммадюсуф\nДругие материалы в этой категории: « Тошкент шаҳридаги 1 Июн кунидаги хатмоналар\tПрезидент Шавкат Мирзиёев: «Тан олиш керак, 156 нафар Сурияга кетганлар биз уларга шароит яратиб бермаганимиз учун кетган!» »


Ёш авлодни комил инсон этиб тарбиялашда Нақшбандия тариқатининг аҳамияти\nОпубликовано: 10.01.2017 19:25 | Автор: ТИИ “Тиллар” кафедраси мудири Фахриддин Муҳаммад Носир | Печать | E-mail\nБаҳоуддин Нақшбанд номи билан шуҳрат қозонган ушбу олимнинг тўлиқ исми Муҳаммад ибн Муҳаммад Фазл Бухорий бўлиб, ҳижрий 718 (милодий 1318) йилда Бухоро шаҳри яқинидаги Кўшки Ҳиндувон (Қасри орифон) қишлоғида туғилганлар. Ота касби кимхоббофлик билан шуғулланганликлари сабабли Нақшбанд номи билан аталганлар. Муҳаммаднинг бобоси тариқат аҳли билан яқин муносабатда бўлгани учун у зотда тасаввуф илмига қизиқиш болаликдан пайдо бўлади ва шу йўлда тарбия топадилар.\nМуҳаммад ибн Муҳаммад тариқатга оид илк сабоқларни Шайх Ҳожа Муҳаммад Бобойи Самосий ва Саййид Амир Кулолдан оладилар. Аммо Баҳоуддин Ҳожа Абдулхолиқ Ғиждувонийни ўзларига устоз билиб, у зотнинг йўлини қабул қиладилар.\nБаҳоуддин Нақшбанд ҳақидаги “Мақолот”да у зотнинг Саййид Кулол билан бир қаторда Ориф Деккироний, Қусам Шайх ва Халил оталардан ҳам тасаввуф таълимоти бўйича сабоқ олганликлари қайд қилинган.\nМуҳаммад ибн Муҳаммад Фазл Бухорий икки марта ҳаж қиладилар. Ҳаж сафаридан Бухорога қайтгач, бутун умрини шу ерда ўтказадилар. Амир Кулолнинг васиятига кўра, унинг давомчиси бўлиб қоладилар. Баҳоуддин Нақшбанд ҳижрий 791 (милодий 1389) йилда вафот этадилар ва Қасри орифон қишлоғида дафн этиладилар.\nБаҳоуддин Нақшбанд ваъз ва панд-насиҳатларни ўз ичига олган “Ҳаётнома” номли шеърий тўплам ва тасаввуфга оид “Далилул-ошиқин” номли китоб ёзганлар. Бироқ мазкур асарлар бугунги кунда топилмаган.\nБаҳоуддин Нақшбанд Нақшбандия тариқатининг асосчисидирлар. Баҳоуддин Нақшбанд таълимоти у зотнинг ҳаётлик чоғларидаёқ Мовароуннаҳрда фақат шаҳар ҳунармандлари орасидагина эмас, балки кўчманчи туркий қабилалар орасида ҳам кенг тарқалган эди.\nНақшбандия тариқати Ислом динидаги суннийлик йўналиши ғояларига асосланган бўлиб, унинг силсиласи бир томондан Абу Бакр Сиддиқ розияллоҳу анҳу, иккинчи томондан Али ибн Абу Толиб розияллоҳу анҳуга бориб тақаладиган 12 тариқатнинг бири саналади. Бу силсила “Силсилатуз-заҳаб” (“Олтин силсила”) деб номланади.\nТариқат маънавий жиҳатдан Абу Бакр розияллоҳу анҳу, жисмоний жиҳатдан эса Али ибн Абу Толиб розияллоҳу анҳу орқали Пайғамбаримиз Муҳаммад алайҳиссалом суннатлари, ҳаёт йўллари асосида шаклланган.\nНақшбандия тариқатининг бошқа тариқатлардан фарқи, аввало, Нақшбандия ҳалол меҳнат қилиш орқали кун кечириш ғоясини тарғиб қилади. Баҳоуддин Нақшбанд томонидан илгари сурилган “Дил ба ёру, даст ба кор” (Дил Ёрда, қўл меҳнатда) шиори фикримизнинг ёрқин исботидир. Шунинг учун ҳам Нақшбандия сулукига кирган кишилар меҳнат қилиш эвазига ҳаёт кечирар эдилар.\nТуну кун тоат-ибодат билан шуғулланиб, оила, жамият юмушларини тарк этиш эмас, балки оилани фаровон, мамлакатни обод этиш йўлида меҳнат қилиш талаб этилар эди. Ушбу талаб ҳадисларда ҳам кенг баён қилинган. Баҳоуддин Нақшбанднинг ўзлари ҳам оддий инсон бўлиб, меҳнат қилиш эвазига кун кечирганлар.\nНақшбандия тариқатининг бошқаларидан яна бир фарқи шу эдики, бошқа тариқатларнинг вакиллари пир олдига йиғилиб, “Зикри алония”ни амалга оширардилар, яъни овоз чиқариб зикр қилсалар, Нақшбандия тариқатининг вакиллари “Зикри хуфия”ни амалга оширганлар, яъни улар томонидан Аллоҳга қилинаётган тоат-ибодат овоз чиқармасдан бажарилар эди. “Зикри алония”нинг моҳиятига кўра, Аллоҳ исми ёки “Ла илаҳа иллаллоҳ” калимаси бор овозда айтилган.\n“Зикри хуфия” амалини бажариш вақтида эса муридлар бир жойга тўпланишлари шарт эмас, ҳар ким ўз уйида тинч, осуда, шовқин-суронсиз, Аллоҳнинг исми ва муқаддас сўзларни дилда ёд этиб, кундузлари ўз иши билан машғул бўлаверади. “Зикри хуфия” амалини Ҳожа Баҳовуддин Нақшбандий, юқорида қайд этиб ўтилганидек, Абдулхолиқ Ғиждувонийдан ўрганганлар. Абдураҳмон Жомий ва Алишер Навоийлар ҳам шу тариқат вакиллари ҳисобланганлар.\nУчинчи фарқ шундан иборат эдики, Нақшбандия тариқатидаги авлиёларнинг бошқа баъзи авлиёлардек, кароматга эришиш асосий мақсадлари бўлмаган. Ҳар бир муриднинг Аллоҳга етишиши учун маънавий ва руҳий покланиш мақсади йўлида унинг ҳар қандай бидъатга қарши курашиши талаб этилган.\nАвлиёлик куч-қувватини эса фақат эзгу ишлар: илм-маърифатни ривожлантириш, шунингдек, халқнинг маънавий жиҳатдан покланишини таъминлаш йўлида ҳар қандай зулмга қарши курашишга сарфлаган.\nУшбу тариқат вакиллари шу каби эзгу амаллари билан халқ орасида бевосита обрў қозонган. Буни биз “Мақомати Ҳожа Нақшбанд” асарида баён этилган воқеалар ва Ҳожа Баҳовуддин Нақшбандий томонидан ифода этилган ҳикоялар мазмунидан ҳам англашимиз мумкин. Хусусан, Баҳоуддин Нақшбанд исломнинг моҳиятини қуйидагича ёритган эдилар: “Мусулмонлик – ҳукмларга бўйсуниш, тақвога риоя қилиш, амалларни сидқидилдан бажаришга интилиш ва бекорчиликдан узоқ бўлишдир.\nБуларнинг ҳаммаси нур ва раҳмат ҳамда валийлик даражасига етишиш воситасидир. Авлиёларнинг азиз манзили ва мақомларига мана шу сифат ва парвариш орқали етилади”. Ушбу фикрнинг мантиқий давоми сифатида ўз тариқатининг мақсадини яна шундай баён этадилар: “Бизнинг тариқатимиз хилват дар анжуман, яъни жамоат ичида бўлиб туриб, қалб Аллоҳни зикр қилиши, У билан холи қолишидир”.\nДемак, Баҳоуддин Нақшбанд инсон баркамол бўлиши учун, аввало, иймонли, динга амал қилувчи одоб соҳиби бўлиши шарт. Ҳар бир мақомнинг ўз одоби бўлганидек, Нақшбандия тариқатининг ҳам ўз одоб талаблари бор. “Инсон одоб-ахлоқ ила улуғ даражаларга эришади. Одобни сақлаш – муҳаббат самараси, муҳаббат дарахти, муҳаббат уруғи ҳамдир”.\nБу ҳикматлардан кўриниб турибдики, Нақшбандия тариқати одоб-ахлоқ тариқати, чунки бу тариқат айнан инсоннинг маънавий-ахлоқий камол топиши унинг одоб-ахлоқ талаблари моҳиятини англаши, ушбу қоидаларга амал қилишига боғлиқдир. Буни биз Баҳоуддин Нақшбанднинг маънавий-ахлоқий қиёфасидан ҳам билсак бўлади.\n“Мақомати Ҳожа Нақшбанд” асарида шундай дейилади: “Уларнинг ахлоқларидан бир шингили шуки, агар улар бирор дўстнинг уйига бориб қолсалар, уларнинг барча фарзандлари ва яқинларининг ҳамда хизматкорларининг аҳволини сўрар ва ҳар бирининг кўнглини бирор йўл билан топар эдилар. Дўст-ҳамсоялардан ҳамиша рози ва хушнуд бўлардилар. Уларнинг бу лутфи ҳар бир кишини тўғри йўлга чорловчи эди”.\nНақшбандия тариқати асосида ҳар бир инсоннинг ҳалол бўлиши, ўз меҳнати билан ҳаёт кечириши кераклиги, сабр-қаноатли бўлиши, камтар, самимий бўлиши, иймон ва эътиқодини мустаҳкам тутиши, дилда Аллоҳни зикр қилиб, амалда халқ билан бирга бўлиш каби олийжаноб хислатларни мужассам этади.\nНақшбандия тариқати кишиларни меҳр-оқибат, самимийлик, ҳалоллик, меҳнатсеварлик, ростгўйлик, сабр-қаноатга эга бўлиш сари йўллар экан, уларда ёмон иллатлар: ҳалол бўлмаган ишлар, яъни ўғирлик, хасислик, ёлғончилик, фирибгарлик, таъмагирлик, бойликка ҳирс қўйиш кабиларни қоралайди.\nБуни биз Хожа Баҳоуддин Нақшбанднинг қуйидаги фикрларидан ҳам билсак бўлади: “Шамга ўхшагин, токи ҳаммага равшанлик бағишла, ўзинг эса қоронғуда бўл”, “Ҳою ҳавас ва нафс аҳллари тутган ишлар асосининг барчаси залолат (адашув)дан иборатдир. Ишларда ниятни тўғри қилиш энг муҳим нарсадир”, “Ким Ҳақ субҳанаҳу ва таоло инояти билан ўз нафсининг ёмонлигини таниган, унинг ҳийла-найрангини англаган бўлса, бундай қилиш унга осон бўлади. Бу йўлдан юрувчиларда ўзгаларнинг гуноҳини ҳам ўзларидан деб билиш ҳоллари кўп бўлади”.\nБу ҳикматларда комил инсонни тарбиялаш услублари ҳам баён этилган. Нақшбандия тариқати икки муҳим тариқат: Абдулхолиқ Ғиждувоний ҳамда Аҳмад Яссавийларнинг йўлини бирлаштирди ва ҳаётга татбиқ этди.\nДемак, Нақшбандия тариқатининг асосини инсоннинг ҳам руҳан, ҳам жисмонан покланиши ташкил этиб, бу жараён ҳозирги даврда ҳам ўз аҳамиятини йўқотмаган. Бугунги кунда ёш авлодни комил инсон этиб тарбиялашда Нақшбандия тариқатининг ахлоқий тизими, йўл ва усуллари қўл келади.\nЗеро, ақлий, ахлоқий, жисмоний камол топган шахсни шакллантиришда мазкур тариқат ғоялари муҳим омил бўлиб хизмат қилади.Хулоса ўрнида айтиш мумкинки, Нақшбандия тариқати Қуръони карим ва ҳадиси шарифларни тўғри тушуниб, уларга амал қилишда муҳим кўприк вазифасини ўтайди.\nШу боис ёш авлодда маънавий-ахлоқий хислатларни тарбиялашда катта кўмак беради. Уларни бекорчиликдан, ёшлик бебошликларидан, хусусан, турли йўлларга эргашиб кетиш каби разил иллатлардан тўсиб, ҳимоя қилиб туради. Зеро, қалби Аллоҳга боғланган, Уни зикр қилган, амали, одоби гўзал бўлган ҳар бир ўғил-қиздан фақат яхшилик чиқади.\nТИИ “Тиллар” кафедраси мудири


Тошкентда биринчи мушуклар кўргазмаси бўлиб ўтди (Фото) | Бир пиёла чой\n← Россияда мактаб ўқувчиси ижтимоий тармоқдаги баҳс сабаб ўз тенгдошини пичоқлаб ўлдирди\nУч-тўрт йил эридан дарак бўлмаса, аёлга талоқ тушадими? →\nТошкентда биринчи мушуклар кўргазмаси бўлиб ўтди (Фото)\nКеча Тошкентда биринчи мушуклар кўргазмаси – “Кузги кошкент” бўлиб ўтди, Sputnik хабарига асосан.\nКўргазмада турли туман мушуклар қатнашди. Улар орасида нархи бир неча минг доллар бўлган зотдор мушклар қаторда оддий лекин жуда ёқимтой уй мушуклари ҳам бор эди.\nКўргазмада қатнашган мушуклар антиқа ва хилма-хиллигини уларнинг зоти номидан ҳам билиб олса бўлади, масалан: канадалик сфинкс, шотландиялик осмақулоқ, бамбино, элф, бенгаллик, форс мушуги, саванна, сервал, мэйнкун ва бошқалар.\nКўргазмада турли зотдор мушук болаларини, барча керакли ҳужжатлари билан бирга сотиб олиш имкони ҳам бор эди. Зотдор бўлмаган уй мушук болаларини эса – бепул тарқатишди.\nКўргазмага ташриф буюрган айрим мушукбозлар, ўзларининг севимли жониворлари қайси зотга таалуқли эканлигини ҳам соҳа мутахассислари ёрдамида билиб олишди. Бир неча йил кўчадан топиб олинган мушук боласи – уралекс зотидан бўлиб чиқди. Бу албатта унинг меҳрибон эгаларини қувонтирди.\nМушуклар орасида ҳақиқий қаҳрамон ҳар бор экан. Айтишларига қараганда, тошкентлик Гоша исмли мушук ўз эгасини чаёндан чақишидан асраб қолган экан.\nТашкилотчилар ушбу кўргазма катта йўлнинг боши эканлигига ва Ўзбекистонда фелинология ривожланишига катта ҳисса қўшишига умид билдиришди. Фелинология – мушукларни ўрганидаган фан. Биринчи бор ўтказилишига қарамасдан FARUS фелинология ассоциациясидан халқаро мақом олди. “Кузги кошкент”га дунёда таниқли фелинологлар: россиялик Ольга Синицина ва қозоғистонлик Евгений Мечковскийлар ташриф буюрди.\nФото: © Sputnik/ / Стрингер


Навоийда кўтарма кран қулаб тушди, бир киши жароҳатланди – Газета.uz\nLotinchada 26 январ 2021, 19:15 Жамият\n26 январь куни соат 16:00 лар атрофида Навоий шаҳри, Ёшлик маҳалласида кўтарма кран қулаб тушган. Вилоят матбуот хизмати маълум қилишича, ушбу кран «Шоҳжаҳон шамшири» МЧЖ томонидан кўп қаватли уйлар қурилишига жалб этилган бўлган.\n«Натижада кран боқшарувчиси ёнгил тан жароҳати олиб, шифохонага ётқизилган. Бу бўйича тегишли хизматлар томонидан суриштирув олиб борилмоқда», — деди Навоий шаҳар ФВБ бошлиғи Олим Аҳмедов.\nКТЯДР маълумотларга кўра, «Шоҳжаҳон шамшири»нинг асосий фаолият тури ёғоч, қурилиш материаллари ва санитария-техник ускуналар улгуржи савдоси билан шуғулланишдан иборат. У 2018 йил 4 май санасида Тошкент шаҳри Юнусобод туманида рўйхатдан ўтган.\nУнинг ягона таъсисчиси ва раҳбари Усмонов Лазизжон Муродиллаевич ҳисобланади. Компания ҳақидаги маълумотлар Қурилиш-пудрат ташкилотлари электрон рейтингида ҳам мавжуд эмас.


Россияга ишлаш учун юбориладиган 10 минг нафар ўзбекистонлик янги турдаги «Спутник Лайт» вакцинаси билан эмланади - Daryo\n10:42, 13.10.2021 5158\nРоссияга ишлаш учун юбориладиган 10 минг нафар ўзбекистонлик янги турдаги «Спутник Лайт» вакцинаси билан эмланади\nРоссияда ишламоқчи бўлган ўзбекистонликларга қурилиш соҳасида 10 мингта иш ўрни таклиф этилгани, уларни мамлакат ҳудудида тиббий кўрикдан ўтказишни ташкил этиш учун тиббий асбоб-ускуналар билан Россиянинг 40 нафар тиббиёт ходими Ўзбекистонга келгани тўғрисида хабар берилганди. ССВ матбуот хизматининг маълум қилишича, ишлаш учун жалб қилинаётган фуқаролар янги турдаги «Спутник Лайт» вакцинаси билан эмланади.\nМаълум қилинишича, номзодларни ишга жалб қилиш, тиббий кўрикдан ўтказиш, эмлаш, рус тили ва Россия қонунчилиги бўйича имтиҳон топшириш, патент расмийлаштириш ва транспорт харажатлари — иш берувчилар томонидан қопланади.\nТаъкидланишича, Россия Соғлиқни сақлаш вазирлиги томонидан меҳнат мигрантларини эмлаш учун янги турдаги «Спутник Лайт» (Sputnik Light) вакцинасининг 12 минг дозаси Ўзбекистонга олиб келинган. «Спутник Лайт» бир компонентли вакцина бўлиб, у билан тўлиқ эмланиш учун вакцинанинг бир дозасини олиш кифоя қилади.\nУшбу вакцина билан фақат Ўзбекистондан юборилиши мўлжалланган 10 минг нафар қурувчи мигрантлар эмланади. Вакцинация жараёни россиялик тиббиёт ходимлари томонидан амалга оширилади. Эмлаш жараёнлари тез орада бошланиши кутилмоқда.\nАввалроқ Ўзбекистонда «Спутник V» вакцинасининг дастлабки партияси ишлаб чиқарилгани тўғрисида хабар берилганди. Jurabek Laboratories МЧЖ қўшма корхонасида ишлаб чиқарилаётган вакцинанинг и 1- ва 2- компонентларининг дастлабки 260 500 дозаси Санитария-эпидемиологик осойишталик ва жамоат саломатлиги хизматига топширилган.\nМавзуга доир: Ўзбекистонга Туркиядан 200 минг доза Sinovac вакцинаси олиб келинди\n15:52, 10.01.2022 90533\n16:53, 09.01.2022 86947\n12:30 Бугун 236\n12:23 Бугун 508\n12:19 Бугун 1091\n12:07 Бугун 2615\n12:09, 25.01.2022 102425\n00:52 Бугун 74606\n02:41 Бугун 64465\n00:19 Бугун 63740


«Конституциявий суд тўғрисида»ги Қонуннинг янги таҳрири анча кенгайтирилди | NORMA.UZ\nҚонун таҳрири 13 боб ва 101 та моддадан иборат (аввалги таҳририда 5 боб ва 45 та модда бўлган).\nКонституциявий судга мурожаатга қўйиладиган талаблар;\nмурожаатга илова қилинадиган ҳужжатлар;\nайрим мурожаатларни кўриб чиқиш тартиби;\nмурожаатни кўриб чиқиш учун қабул қилишни рад этиш тартиби ва бошқалар.\nҚуйидагилар ҳам Конституциявий судга мурожаат қилиш ҳуқуқига эга:\nҳисоб палатаси аъзолари (илгари – ҳисоб палатаси раиси);\nИнсон ҳуқуқлари бўйича миллий марказ;\nЎзбекистон Президенти ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил.\nҲужжат 28.04.2021 йилда «Халқ сўзи» газетасида чоп этилган.


Автотранспорт воситасига ўрнатилган газ ускунасидан фойдаланиш оқибатида юз бериши мумкин бўлган қалтисликлардан суғурталаш.\nШартнома бўйича Суғурталовчи Суғурта қилдирувчининг автотранспорт воситасига ўрнатилган газ ускунасини йўл транспорт ҳодисаси (ЙТҲ), ёнғин ва портлаш натижасида йўқотилиши ёки зарарланиши ҳамда автотранспорт воситаларига ўрнатилган газ ускунасининг портлаши ёки ёнғин чиқиши оқибатида учинчи шахслар (жисмоний ва юридик шахслар)га етказилган зарарни қопланиши билан боғлиқ бўлган Ўзбекистон Республикасининг қонун хужжатларига зид бўлмаган мулкий манфаатларини суғурта қилиши шартноманинг мазмуни ҳисобланади.\nМазкур шартномага мувофиқ автотранспорт воситасига ўрнатилган газ ускунасини йўл транспорт ҳодисаси (ЙТҲ), ёнғин ва портлаш натижасида йўқотилиши ёки зарарланиши ҳамда автотранспорт воситаларига ўрнатилган газ ускунасини портлаши ёки ёнғин чиқиши оқибатида учинчи шахслар (жисмоний ва юридик шахслар)га зарар етказилиши Суғурта ҳодисаси ҳисобланади.\nСуғурта ҳодисаси рўй берганда Суғурта қилдирувчи ёки учинчи шахслар Суғурта ҳодисаси ҳақида Суғурталовчига 3 (уч) кун ичида ёзма равишда хабарнома беради.\nСуғурта қилдирувчи Суғурта ҳодисаси юз берганда Суғурталовчига қуйидаги ҳужжатларни тақдим этади:\n-Суғурта тўловини олиш тўғрисида ариза;\n-Суғурта ҳодисаси натижасида автотранспорт воситасига ўрнатилган газ ускунасинининг зарарланган, нобуд бўлган ёки йўқотилганлигини тасдиқлаб тузилган маълумотнома ва Суғурта ҳодисаси учун айбдор юридик ёки жисмоний шахснинг тушунтириш хати;\n-Линцезияга эга бўлган баҳоловчи ташкилот ёки экспертларнинг баҳолаш хисоботи;\n-зарар миқдорини аниқлаш учун зарур бўлган фотосурат ёки видеотасмалар билан таъминлаш;\n-Суғурта ҳодисасини тасдиқловчи мутасадди ташкилотларнинг ҳужжатлари;\n-Суғурта қилдирувчи ўзига маълум бўлган Суғурта ҳодисасига оид бошқа маълумотлар;\n-баҳоловчи ташкилотнинг зарар миқдорини аниқлаш учун амалга оширган баҳолаш ҳисоботи.\nАвтотранспорт воситасига ўрнатилган газ ускунасининг зарарланиши ёки автотранспорт воситаларига ўрнатилган газ ускунасини портлаши оқибатида учинчи шахслар (жисмоний ва юридик шахслар)га зарар етказилиши бўйича Суғурта товони тўлаш тартиби:\n-Автотранспорт воситасига ўрнатилган газ ускунаси тўлиқ йўқотилганда Суғурталовчи Суғурта қилдирувчига Суғурта товонини автотранспорт воситасига ўрнатилган газ ускунаси суғурталанган Суғурта пули доирасида тўлайди.\n-Учинчи шахсларнинг мол-мулкига зарар етказилганда Суғурта товони Сугурта пулининг 35 фоизидан, хаёти ёки соғлигига зарар етказилганда Суғурта товони микдори Суғурта пулининг 65 фоизидан ортиқ бўлиши мумкин эмас.\n-Суғурта ҳодисаси, шунингдек, келтирилган зарарни исботлаш Суғурта қилдирувчи зиммасига юкланади.\n-Автотранспорт воситасига ўрнатилган газ ускунасининг такомиллаштирилиши ёки ўзгартирилиши, янгиланиши билан боғлиқ харажатлар, Cуғурта қилдирувчи томонидан зарарни баҳолатиш ишлари учун қилинган ҳаражатлар Cуғурталовчи томонидан қопланмайди.\n-Автотранспорт воситасига ўрнатилган газ ускунасининг эскириш қиймати товар кўриниши ва Суғурта полисида келишилган франшиза миқдори ҳар бир тўланаётган суғурта товони миқдоридан чегириб қолинади.\n-Суғурта товони суғурта қилдирувчи томонидан тижорат банкида очилган ҳисоб рақамига пул маблағини ўтказиш йўли билан амалга оширилади.


05-08-2016 | 13:08\nZAMIN.UZ / Спорт / 05 Август 2016 года4 987\nКаталониянинг “Барселона” жамоаси бир қатор футболчиларнинг ишқида бўлмоқда. Лекин уларнинг ҳаммаси ҳам “Барселона”га ўтишни афзал билмаяпти. Қуйида шу футболчилар хусусида сўз юритамиз. Антуан Гризманн, “Атлетико”Франциялик тўпурар ҳужумчи анчадан бери “Барселона”нинг ишқига тушган. Шу сабабли, каталонияликлар уни сотиб олиш учун курашмоқда. Лекин “Атлетико” етакчиси футболчисини сотиш фикрида эмас. Шунга “Барса” уни харид қилишга қийналяпти. Бир сўз билан айтганда, бунинг иложини топа олмаяпти.Фелипе Коутиньо, “Ливерпуль”“Ливерпул”нинг иқтидорли ярим ҳимоячиси Фелипе Коутиньо ҳам “Барселона”нинг қизиқишлари доирасига тушиб қолган. Бразилиялик хавбек учун бу клубга жуда катта маблағ ажратишга ҳам розилик билдирган. Лекин Коутиньонинг “Ливерпуль” билан шартномаси сабабли, унинг Англиядан кетиши қийин. Эрик Лапорт, “Атлетик”Бильбаонинг “Атлетик” жамоасининг ишончли бўлган ҳимоячиси Эрик Лапортга биргина “Барселона” қизиқиш билдиргани йўқ. Унга “Реал” томонидан қизиқиш бор. Лекин Лапорт гранд жамоаларда тўп суришга вақтли деб “Атлетик”ни ташлаб кетгиси келмаяпти. Каталонияликлар ушбу ҳимоячи учун бир неча маротаба таклиф билан чиққанига қарамай, улар ўз тасдиқини топмасдан якунланаверди. Давид Сильва, “Манчестер Сити”Испаниялик ярим ҳимоячи бугунги кунда “Манчестер Сити”нинг етакчи футболчиси ҳисобланади. Уни “Барселона” ортга қайтариш йўлларини изламоқда. Лекин “Манчестер Сити”да яратилган шароит, маош борасида каталонияликлар ожиз қолмоқда. Инглиз клуби хўжайинларида пул муаммо эмас. Сильва кетиш ҳақида бир оғиз гапирса, унинг маошини янада оширишга тайёр. Чунки Давид жамоанинг муҳим фигураларидан бири бўлиб, барча ҳужумларни ўзи ташкил қилади.\nЎқишни тавсия қиламиз «Барселона»да тўп суриш оғирлик қилган футболчилар\n13:27 / 27-05-2016\n20:40 / 14-07-2015


Ҳар бир аёлга гул | "Адолат" СДП\nБаҳор нафаси билан кириб келган муборак айём – 8 март – Халқаро хотин-қизлар куни байрами Андижонда ўзгача бошланди. Ўзбекистон “Адолат” СДП Андижон вилояти кенгаши ташаббуси билан ўтказилган байрам тадбирига партиямиз сафидаги фаол хотин-қизлар таклиф этилди. Уларнинг ҳар бирига гуллар тақдим этилди.\n— Сизлар орқали барча сафдошларимиз ва опа-сингилларимизни чин қалбдан муборакбод этаман, – деди вилоят кенгаши раиси Мадаминжон Мадазимов йиғилганларни қутлар экан. – Сизлар ҳамма вақт юксак эҳтиромга лойиқсизлар. Андижонимизнинг равнақида, ислоҳотлар ривожи ва ютуқларимизда ҳар бирингизнинг муносиб ҳиссангиз бор. Оила деб аталмиш энг буюк салтанат ҳам сизлар билан мустаҳкам.\nДарҳақиқат, бугун андижонлик сафдошларимизнинг 8 мингдан ортиғи хотин-қизлардир. Опа-сингилларимиз турли соҳаларда фаолият юритмоқдалар. Айниқса, сайловолди дастуримизда белгиланган вазифалар ижросини таъминлашда улар доим фаол. Жумладан, ёшлар тарбияси, таълим сифатини кўтариш, ўқитувчи ва тарбиячилар масъулиятини ошириш, турмуш фаровонлиги ва оилалар мустаҳкамлигига эришиш йўлида олиб бораётган фаолиятлари алоҳида эътирофга лойиқ.\n— Биз бундай эътибордан хурсандмиз,— дейди Ўзбекистон “Адолат” СДП Избоскан тумани кенгаши раиси Дилфузахон Аҳмедова.- Бунга жавобан янада фаоллик билан иш олиб борамиз.\nТадбирда сўз олганлар “адолатчи” аёллар хақида илиқ фикрлар билдирдилар. Куй ва қўшиқларда ҳам уларнинг гўзаллиги, лобарлиги шарафланди.


10 май 2021, Тошкент вақти: 13:17\nТиканли симнинг ортидаги емиш ëвғон шўрва бўладими ëхуд ëғли палов¸ қамоқ ҳаëтининг озодликдагидан фарқ қилувчи умумий қонун-қоидалари бор ва афтидан у собиқ мансабдорга ҳам¸ кўчаки безорига ҳам бирдек тааллуқли.\nОзодликдан маҳрум қилинган ўзбекистонлик давлат амалдорлари учун Тошкентда янги қамоқхона қурилди. Бу ҳақда Ўзбекистон ИИВ даги манбага таянган ҳолда uznews.net сайти хабар тарқатди.\nАйтилишича, янги қамоқхонада бир вақтнинг ўзида 150 нафаргача маҳбус сақлаш мумкин.\nМахсус қамоқхона тўғрисидаги хабар юзасидан Ўзбекистон республикаси Жазони ижро этиш бош бошқармасига қўнғироқ қилдик.\nБошқарманинг ўзини таништирмаган ходими бу ҳақда ҳеч нима билмаслигини айтиш билан чекланди.\nАслида www.uznews.net сайти хабари янги гап эмас.\nТошкентда янги қамоқхона қурилаётгани тўғрисида Мустақил ҳуқуқ ҳимоячилари ташаббус гуруҳи раҳбари Суръат Икромов ўтган йили хабар қилган эди.\n9 март куни жаноб Икромов биз билан суҳбатда янги қамоқхонанинг Тошкент шаҳар Юнусобод тумани ҳудудида қурилганини, уни бир йил олдин шахсан ўзи кўрганини айтиб берди.\n- Мен ўша жойнинг атрофининг ҳаммасини айланиб келдим. Ўша янги қурилган пайти эди. Лекин ўша пайтда ичида одам йўқ эди¸ дейди Суръат Икромов.\nСуръат Икромов бир йил аввал кўргани муассасани тасвирлар экан:\n- Девори баланд. Иморатлари кўриниб турибди. Менимча ҳаммаси 3 қаватли. Иккитами учта. Катта уй деб бўлмайди¸ лекин иккитаси 3 қаватли¸ биттаси 2 қаватли уй¸ дейди Суръат Икромов.\nСуръат Икромов фикрича, Юнусободда қурилган қамоқхона шу кунларда фойдаланишга топширилган ва бу ҳақдаги хабар ортида мана шу воқеа ётган бўлиши мумкин.\nАдвокат Руҳиддин Комиловнинг айтишича, озодликдан маҳрум қилинган милиция ходимлари азалдан бошқа аристонлардан айри сақланади, бироқ давлат амалдорлари учун бундай "имтиёз" қонунда белгиланмаган.\nОзодлик: Озодликдан маҳрум қилинган давлат амалдорларини турмада сақлаш тартиби қонунда белгилаб қўйилганми ëки йўқми?\nРуҳиддин Комилов: Йўқ¸ улар умумий асосларда сақланади.\nОзодлик: Демак¸ уларни алоҳида сақлаш назарда тутилмаган.\nРуҳиддин Комилов: Йўқ¸ ҳеч кимни¸ шу жумладан давлат амалдорларини ҳам алоҳида сақлаш назарда тутилмаган. Лекин ички ишлар ва муҳофаза қилиш органлари учун алоҳида зоналар мавжуд.\nАдвокат Комиловнинг айтишича, Юнусободдаги иморат жазони ижро этиш муассасаси эмас, балки МХХнинг тергов ҳибсхонаси бўлиши мумкин.\nДемак, ички ишларнинг собиқ ходимлари учун махсус "қизил зоналар" мавжуд, собиқ амалдорлар учун эса, бундай зоналар назарда тутилмаган.\nЛекин Суръат Икромов, баъзи юқори лавозимли давлат амалдорларига узоқ муддатли қамоқ жазоси шартли берилгани¸ давлатнинг уларни оддий жиноятчилар орасига қўшиб юборишни истамаганидан бўлиши мумкин, деган фикрни билдирди.\n- Мисол учун собиқ Мудофаа вазири Қодир Ғуломовга 20 йил муддатга шартли жазо берилганлиги тўғрисида ахборот чиққан. Биз нимага бунақа катта муддатда шартли жазо берилаяпти¸ деб ўрганганмиз. Чунки қонунда бунақа катта муддатда шартли жазо бериш йўқ.\nШунда шу нарса бизларга маълум бўлдики¸ буларга муддат ажратилса¸ буларни қайсидир колонияга олиб бориши керак. Шунинг учун булар тез орада шу қамоқхонани қура бошлаган¸ дейди Суръат Икромов.\nДемак, Суръат Икромовнинг фикрича, юқори лавозимли давлат амалдорлари биладиган сирларни сақлаш учун махсус қамоқхона қуриш зарурати пайдо бўлган.\nҚамоқхона махсус бўладими, одатийми – барибир қамоқхона.\nБироқ маҳбусдан маҳбуснинг фарқи бор. Озодликнинг собиқ мухбири Носир Зокир 90-инчи йиллар бошларида қамалганида машҳур Мавлон Умурзоқов билан битта камерада ўтирган эди.\nНосир Зокир: 1993 йил 27 ноябрда мен қамалган бўлсам¸ 1994 йил август ойида менинг судим бўлди. Сентябр ойида мени Ўзбекистон ИИВнинг подвалига олиб тушишди. Ўша ерда 17 - камерада ўтирганман.\nМен ўша пайтда Ўзбекистон республикаси давлат маслаҳатчиси бўлиб ишлаган Мавлон Умурзоқов билан бирга бир ҳафта ўтирганман. Жиноят кодексининг 17 та моддаси бўйича у кишининг устидан жиноий иш қўзғатилган экан.\nОзодлик: У киши ўтирган шароит бошқа аристонларнинг шароитидан фарқ қилармиди?\nНосир Зокир: Фарқ қиларди. Масалан¸ ўтирган аристонларга филтрли сигарет¸ ëғли овқатлар¸ гўштли овқатлар кириши умуман мумкин эмас. Лекин мен Мавлон Умурзоқовнинг олдига кирганимда гўштлар¸ қовурилган ëғларни кўрганман.


«Ундан серсув котлет тайёрлайман»: Росгвардия раҳбари Навальнийни дуэлга чорлади (видео) - Zamin.uz\n18:18 / 12.09.2018\n«Ундан серсув котлет тайёрлайман»: Росгвардия раҳбари Навальнийни дуэлга чорлади (видео)\nРоссия Миллий гвардияси раҳбари Виктор Золотов Коррупцияга қарши курашиш фондининг муассаса бўйича маълумотларига жавобан чиқиш қилиб, фонд раҳбари Алексей Навальнийни дуэлга чақирди ва ундан «серсув котлет» тайёрлашга ваъда берди.\nНавальний фондининг 23 август куни эълон қилган материалида Росгвардия учун зарур маҳсулотлар бозордаги нархлардан бир неча баробар қимматга харид қилинаётганига эътибор қаратилганди. Ўтган йилнинг охирида ушбу ташкилот учун маҳсулотлар етказиб бериш ҳуқуқи «Дружба народов» гўшткомбинатига берилганди.\n«Мен хизмат сафарида эдим ва шу сабабли дарҳол жавоб қайтара олмадим. Аммо ҳечдан кўра, кеч яхши. Мен ҳеч қачон кўчадаги одам билан баҳслашиб ўтирмаган бўлардим, аммо сиз президент бўлиш амбициясига эга шахссиз-ку! Ҳа, бизда айрим коррупцион ҳолатлар кузатилади, аммо биз улар билан кураш олиб борамиз. Ундайларни ишдан ҳайдаймиз ёки судга топширамиз.\nСиз олма шарбати нархи бир литри учун 40 рубль ўрнига 87 рубль бўлганига эътироз қилмоқдасиз ва буни коррупция деб атамоқдамиз. Лекин 40 рублга шарбат беришмайди, бу оддий сув ёки сунъий маҳсулот бўлиши мумкин.\nМенинг декларациямга ҳурматсиз муносабатда бўлманг. Мен уни Росгвардияда ишлашимдан олдинроқ тўлдириб келганман. Мен армияда хизмат қилганман, барабанчи бўлганман, сиз ҳали гўдаклигингизда бизнес билан шуғулланишни бошлаганман. Умуман, сиз ким бўлибсиз, Навальний? Сиз Америкага ёлланган марионеткасиз. Сиз Россияни қисмларга бўлиб ташлашни истайсиз. Сиз барчангиз ичкаридаги чириндиларсиз - Березовский, Ходорковский, Мальцев. Балки ўзларингизни овчи итлардек ҳис қиларсизлар, аммо амалиётда сиз мухолиф кучукчаларсиз.\nСиз ўз чиқишингиз билан менга туҳмат қилдингиз, зобитлар эса буни шундай қолдиришмайди. Қадим замонларнинг анъаналарига мувофиқ, юзга урган шахс дуэлга чақирилган. Жаноб Навальний, бизга бу анъанани давом эттириш учун тўсиқ йўқ. Рингдами, татамидами, қаер сиз учун қулай бўлса, мен тайёрман, сизни серсув котлетга айлантиришга ваъда бераман. Агар сиз яккама-якка олишувдан қочсангиз - ҳамма сизни ландавур деб атайди. Агар сиз яна бир бор менинг оиламга қарата ҳақорат йўлласангиз, мен сизни оёқларингиздан маҳрум қиламан ва шахсий таркибим қаршисида шоу уюштириб бераман. Бундай мусибатга гирифтор бўлманг, жаноб Навальний», деган Золотов.\n18-10-2018, 23:43, Дунё\nОАВ: Росгвардия раҳбари Кремль деворлари ёнида «террорчининг» қўлини сиқди (видео)\n11-10-2018, 07:27, Дунё\nРосгвардия раҳбарининг ўғли ва куёвига тегишли кошоналар (фото, видео)\n13-09-2018, 00:12, Дунё\n20-05-2017, 11:15, Дунё\n13-04-2017, 18:40, Дунё


Самарқанд шаҳрида Қозоғистон Республикасининг Бош консулхонасининг очилиш маросими ўтказилди\nШу муносабат билан ўтказилган тадбирда Қозоғистоннинг мамлакатимиздаги фавқулодда ва мухтор элчиси Дархан Сатибалди, Самарқанд вилояти ҳокими Э. Турдимов ҳамда жамоатчилик вакиллари қатнашди.\n– Самарқандда Бош консулхонамизнинг ташкил этилиши Қозоғистон ва Ўзбекистон давлат раҳбарларининг икки мамлакат ўртасидаги стратегик ҳамкорлик муносабатлари ва азалий дўстона алоқаларни янада мустаҳкамлаш йўлидаги саъй-ҳаракатлари маҳсулидир, – деди Қозоғистон элчиси Дархан Сатибалди ўз табрик сўзида. – Айниқса, кейинги беш йилда давлатларимиз ўртасидаги савдо-иқтисодий, маданий-гуманитар соҳалардаги ҳамкорлик кучайди. Бугунги кунда Қозоғистонда Ўзбекистоннинг иккита консулхонаси фаолият юритмоқда. Биз Бош консулхонамиз учун Самарқандни танлашимиз бежиз эмас. Чунки бу шаҳар Ўзбекистоннинг йирик тарихий-маданий марказларидан бири, иқтисодий салоҳияти, сармоявий жозибадорлиги юқори ҳудуди ҳисобланади. Хусусан, сайёҳлик борасида Самарқандда юксак имкониятлар мавжуд. Биз кеча вилоятдаги қатор корхоналар фаолияти билан танишиб, уларнинг Қозоғистон билан яқин ҳамкорликда ишлаётганига гувоҳ бўлдик. Хусусан, яқинда Самарқанд автомобиль заводида ишлаб чиқарилаётган замонавий автобуслардан 50таси Туркистон шаҳрига етказиб берилди. Йил якунига қадар яна 200та шундай автобус харид қилиш режалаштирилган. Шунингдек, ўтган йил якунида Самарқандда “Тенгебанк” филиали иш бошлади. Бош консулхонамиз бу алоқаларни янада ривожлантиришга хизмат қилишига ишонамиз.\n– Бу йил Ўзбекистон ва Қозоғистон ўртасида дипломатик алоқалар ўрнатилганига 29 йил тўлади, – деди Э.Турдимов маросимда. – Ўтган йиллар давомида давлатларимизнинг яқин қўшничилик ва стратегик шерикликка асосланган алоқалари мустаҳкамланди. Айниқса, кейинги йилларда икки давлат раҳбарларининг ташаббуси билан бу ҳамкорлик янги босқичда давом этмоқда. Мазкур консулхона ҳам бунинг натижаси, десак муболаға бўлмайди. Ўтган йил якунларига кўра, вилоятимизнинг Қозоғистон билан ўзаро товар айланмаси 147 миллион АҚШ долларини ташкил этди. Бугунги кунда Самарқандда Қозоғистон капитали иштирокидаги 15та корхона фаолият кўрсатмоқда.\nТадбир қатнашчилари консулхонада яратилган шароит, хизмат кўрсатиш имкониятлари билан танишди.\n– Самарқанд нафақат Ўзбекистоннинг, шу билан бирга Ўрта Осиёнинг марказида, йирик транспорт чорраҳасида жойлашгани билан муҳим аҳамиятга эга ҳудуд ҳисобланади, – деди Қозоғистоннинг Самарқанддаги Бош консули Азамат Аубеков оммавий ахборот воситалари ходимларига берган мусоҳабасида. – Бу эса минтақа тараққиётида кенг имкониятлар яратади. Шунингдек, Самарқанднинг сайёҳлик салоҳияти ҳам катта. Яқинда Ўзбекистон Президенти вилоятга ташрифи чоғида Самарқандни бир миллионли шаҳарга айлантириш ва унинг сайёҳлик жозибадорлигини яна ошириш юзасидан вазифаларни белгилаб берди. Шу ва бошқа омиллар мазкур тарихий шаҳарда Қозоғистоннинг Бош консуллигини очишга асос бўлди. Консулхонамиз Самарқанд билан бирга мазкур минтақага яқин вилоятлар ва Қорақалпоғистон Республикасида яшовчи аҳолига, қозоқ диаспораси вакилларига, ҳуқуқий ва жисмоний шахсларга хизмат кўрсатади.\nКазинформ, 2021-05-01, 05:09 69


Бош сахифа > Фаолият > Ижтимоий-иқтисодий манфаатлар ҳимояси > Улар яхшиларга ёндашишни нега хоҳлашмаяпти?\n08.07.2019. Ўзбекистон касаба уюшмалари Федерацияси Кенгаши, унинг ҳудудий бирлашмалари, туман ҳамда шаҳар кенгашлари томонидан нодавлат сектор корхоналарини аъзоликка жалб этиш, уларнинг ходимларини ижтимоий-иқтисодий, ҳуқуқий жиҳатдан муҳофаза қилиш ҳаракатлари изчил давом этаётир. Хусусан, Қашқадарё вилоятида ҳам.\n– Статистика ва солиқ органлари ҳамда лицензия берувчи идоралардан бугунги кунда фаолият юритаётган корхона, ташкилот ва муассасалар рўйхати олиниб, касаба уюшмасига жалб этилмаган хўжалик субъектлари рўйхати шакллантирилди, – дейди Истеъмол товарлари ишлаб чиқариш, савдо ва хизмат кўрсатиш ташкилотлари ходимлари касаба уюшмаси Қарши шаҳар кенгаши раиси Азамат Нурматов. – Ягона ижтимоий тўлов тўлайдиган, аъзолар сони 10 нафардан кўп бўлган 3771 та нодавлат корхона ва ташкилотлар бирма-бир таҳлил қилинди. Шундан 212 та нодавлат корхона ва ташкилотнинг тармоқ тизимига мансублиги аниқланди. Олиб борилган тарғибот-ташвиқот, тушунтириш ишлари натижасида 90 та нодавлат корхона тармоқ касаба уюшмаси аъзолигига қабул қилинди. 2019 йилнинг 1 июнь ҳолатида аъзолар сони 711 нафар бўлган 7 та йирик янги тузилган бошланғич касаба уюшма ташкилоти тармоқ касаба уюшмаси Қарши шаҳар кенгаши хизматига олинди.\nКези келганда нодавлат секторда ишлайдиган, касаба уюшмалари имтиёзларидан фойдаланаётган ходимларнинг сўзларини тингласак.\n«Ҳунарманд» уюшмаси Қашқадарё вилояти бошқармаси касаба уюшма қўмитаси раиси:\n– Касаба уюшмалари фаолиятимизда асосий кўмакчи. Ҳунармандларимиз «Ўз касбининг моҳир эгалари» кўрик-танловида қатнашиб, ғолиб ва совриндор бўлишмоқда. Ўзлари санаторийда, фарзандлари оромгоҳларда дам олишяпти. Масалан, жорий йилги мавсумнинг биринчи босқичида тўрт нафар ўғил-қиз ёзги оромгоҳда ҳордиқ чиқарди. Ҳунарманд қизларимиз Дурдона Омонова, Зилола Бобоева сўлим сиҳатгоҳларда саломатлигини тиклади.\nЎзим ҳам куни кеча бир гуруҳ касаба уюшма етакчилари сафида Хоразмга саёҳатга бориб келдим. Хиванинг гўзал ва тарихий обидаларини томоша қилиб, олам-олам таассурот олдим. Саёҳатимизнинг барча харажатлари касаба уюшмалари томонидан қопланди.\nУюшмамизда ёшлар кўп. Ўзим ёшлар масалалари бўйича ҳам етакчиман. Шу йилнинг февраль ойида касаба уюшмалари ёшлар бирлашмаси томонидан Тошкент шаҳрида бир ҳафталик ўқувда қатнашиб келдим. Соҳага оид кўп янгиликлардан бохабар бўлдик.\n«Nasaf travel» корхонаси касаба уюшма қўмитаси раиси:\n– Корхонамиз касаба уюшмасига жалб этилгач, ходимлар манфаати йўлидаги ишларимиз самарали кечмоқда. Ходимларимиз ҳар йили жадвал асосида дам олдириляпти. Бундан ташқари, спорт тадбирларида фаол қатнашамиз. Яқинда ходимларимиз оилавий мусобақада иштирок этди. Мини-футбол жамоамиз тармоқ спартакиадасида учинчи ўринни қўлга киритди. Ташкилотимиз эса «Энг намунали бошланғич ташкилот» кўрик-танловида тармоқда фахрли иккинчи ўринга лойиқ топилди. Байрамларда касаба уюшма совғаларини топшириш йўлга қўйилганини айтмайсизми!\nХалқимизда бир ҳикмат бор: «Яхшига ёндошсанг, етасан муродга…». Касаба уюшмаларининг барча ҳаракатлари яхшиликка, инсонга наф келтиришга, кишилар дилини хушнуд этмоққа йўналганлигини юқоридаги фикрлар ҳам тасдиқлаб турибди.\n– Нодавлат корхона ва ташкилотларни касаба уюшма хизматига жалб этиш мақсадида йирик нодавлат корхона ва ташкилотлар раҳбарларига касаба уюшмасига аъзолик афзалликларини тарғиб этувчи хатлар ва буклетлар тақдим этиб бориляпти, – дейди Истеъмол товарлари ишлаб чиқариш, савдо ва хизмат кўрсатиш ташкилотлари ходимлари касаба уюшмаси Қарши шаҳар кенгаши раиси Азамат Нурматов. – Бироқ баъзи амалдорлар мурожаат ва таклифларимизга эътиборсизлик билан муносабатда бўлиб, ходимларини касаба уюшмалари имтиёзларидан бебаҳра қилишмоқда. Жумладан, «Sultan Texs Group» МЧЖ, Қарши «Leather» қўшма корхонаси, «LT TEXTILE INTERNATIONAL», «Радиант Силк» Ўзбекистон-Хитой қўшма корхоналари раҳбарлари бир неча марта учрашиб, хатлар тақдим этилган бўлишига қарамасдан, ишчи-ходимларини касаба уюшмаси аъзолигига қабул қилиш ишларини пайсалга солиб келаётир.\nРаиснинг куйинганича бор. Ушбу яхши ишларни рад этиб, касаба уюшмаларининг «кўксидан итараётганлар» адашаётганини қачон тушуниб етишади?\nМақолага шу ерда нуқта қўйиш ҳам мумкин эди. Аммо бошқа бир тармоқ – Нефт, газ ва геология ходимлари касаба уюшмаси Республика кенгаши томонидан Ғузор туманида қад кўтараётган «UzGTL» корхонасида ўтказилган йиғилиш касаба уюшмаси хизматини рад этаётган раҳбарларга яхшигина сабоқ ва намуна бўлишини ўйлаб, унинг тафсилотларига тўхталишни жоиз топдик.\nГап шундаки, «ENTER Engineering» компанияси томонидан мамлакатимиз бўйлаб йирик лойиҳалар амалга оширилмоқда. «UzGTL» қурилаётган истиқболли қўшма корхоналардан бири.\nКорхонада ўтган учрашувда тармоқ касаба уюшмаси Республика кенгаши бош мутахассиси Собир Эгамбердиев меҳнаткашларга касаба уюшмасининг афзалликлари ҳақида батафсил сўзлаб берди.\nҚайд этилдики, сўнгги йилларда Республика кенгашига кўплаб қўшма корхоналар, йирик-йирик дирекциялар аъзоликка киришмоқда. Ходимлар сони 1000 нафардан зиёд «Эпсилон» хорижий компанияси, «Ўзатом» агентлиги, «Атом ЭС» қурилиш дирекцияси шулар жумласидандир.\nШу куни компания томонидан қурилаётган «UzGTL» заводида касаба уюшмаси ташкил этиш ҳақида қарор қабул қилинди.


Россия Афғонистонда қандай ўйин ўйнаяпти? (1-қисм) - Zamin.uz\n23:50 / 16.11.2018\nШу ойнинг бошида Россия ҳукумати томонидан Толибон вакиллари иштирокидаги Афғонистонда тинчликни сақлаш бўйича конференцияси ўтказилди. Тадбирдан сўнг Россия ташқи ишлар вазири Сергей Лавров Толибон етакчилари билан суратга тушди. Ваҳоланки, ушбу ташкилот Россиянинг террористик ташкилотлар рўйхатида бор эди.\nРоссия ташқи сиёсатини синчиклаб кузатаётганлар қуйидагиларини ўзлари учун аниқ билиб олдилар: Бу конференциядаги суратга тушиш оддий ҳолат эмас. Бу Кремлнинг мақсади, Марказий Осиёнинг жанубий қисми ва Афғонистон эканлигини оммага ошкор этиш демакдир.\nТолибон вакиллари БМТ Хавфсизлик Кенгашининг доимий аъзоси томонидан ташкил этилган форумда биринчи маротаба қатнашди.\nКонференция, дастлаб, 4 сентябрга белгиланган эди. Бироқ Афғонистон президенти Ашраф Ғанийнинг Лавровга конференцияни бекор қилишни сўраб мурожаат қилди. Натижада Конференция муддатини суришга тўғри келди. Москвадаги номаълум манбаларнинг аниқлик киритишича бу хабар Толибонни ғазаблантирган. Агар Кобул босими остида режаларга ўзгартириш киритишда давом этилса, Толибон вакиллари конференцияда қатнашмаслигини маълум қилган.\nБу вақт оралиғида Ғаний ҳукуматининг расмий делегацияси Москвага боришдан бош тортди. Шундан сўнг ҳам Россия ҳукумати музокараларни давом эттиришга қарор қилди. Афғонистондаги асосий ҳарбий мухолифатчи билан ҳукумат ўртасидаги юксалиб бораётган ҳамкорликни намойиш этиш улар эришмоқчи бўлган мақсад эди.\n29-02-2020, 14:25, Дунё\n4-11-2018, 01:53, Дунё\n21-08-2018, 13:20, Дунё\nАфғонистон ҳукумати “Толибон” билан ярашилганини эълон қилди\n8-06-2018, 13:53, Дунё\n“Толибон”дан акс-садо: энди Афғонистонда тинчлик ўрнатиладими?\n1-03-2018, 23:15, Дунё\nАфғонистонда «Толибон»нинг 54 жангариси йўқ қилинди\n5-02-2017, 18:58, Дунё\nЯнгиликлар » Дунё » Россия Афғонистонда қандай ўйин ўйнаяпти? (1-қисм)


Тўғрини эгри йўлдан урмоқда – mulkdor.com\nJune 16 2019, 02:06 ЖамиятИқтисодКоррупцияМақолаларСиёсатЎзбекистон\nХалқимизнинг аксар қисми юқорида ўғри, порахўр, ёлғончилар ўтиради, барча амалдорларни эса фақат халқни талон-тарож қилувчи қарорлар чиқарадиган кимсалар деб ўйлайди. Шундай эканлигини ҳатто Президентнинг ўзи ҳам бот-бот таъкидлади.\n“Каламуш”, “ўғри”, “хоин” бўлган амалдорларни кўрдик. Энг ачинарлиси эса, Президент ўзи мақтаб, амалга тайинлаган “каттакон”лар ҳам бугун эскиларидан қолишмайдиган даражада халқни талашяпти.\nЭнг нуфузли ташкилот раҳбаридан тортиб, вилоят ҳокимларигача бугун ўша кўп таъкидланадиган янгича сиёсатга ўргана олмасдан шарманда бўлаяпти. Ҳар қанча курашилса ҳам порахўрлик камаймаяпти. Шунчаки, пора олишнинг инновацион усуллари ўйлаб топилаяпти, холос. Монополия кучайиб кетяпти. Халқни талайдиган қарорлар тўхтамаяпти. Давлат бюджети эса борган сари тўлмайдиган ўпқонга ўхшаб қоляпти. Халқнинг эса, келажакка ишончи борган сари сўнаяпти.\nЎз амалдорларига халқ ишонмаса, келажакдан умиди бўлмаса, суриш учун ҳар ердан имкон қидирса, бундай юртда ислоҳотлар амалга ошиши жуда қийин. Биронта амалдорни ўзгартириш билан бирон натижага эришиб бўлмайди, сабаби, бизда ишлайдиган тизимнинг ўзи порахўрликка, талон-тарожликка айланиб бўлган. Амалдорлик худди бизнесга айланиб бўлган. Биронта инсон пул тикиб, пора билан, таниш-билиш билан, амалдорга айланади, сўнг халқни, бюджетни талаб ўша пулни ўн баробар қилиб, набирасигача етиб ортадиган қилиб, чиқариб олади. Таги очилганидан сўнг, беш ўн йилга қамалиб кетади. Яна уч-тўрт сўм пора билан икки йилда амнистия билан чиқиб келади ва ўлгунича ишламай еб ётаверади. Агар ҳалол, тўғри инсон амалдор бўлиб қолса ҳам узоқ тўғри ишлаши қийин бўлиб қолди. Тизимнинг ўзи уни ҳам бузиб юборади. Яна бирон амалдор мутлақ мустақил ҳаракат қила олмайди. Уни ҳам тепасида турадиганлар бор. Ачинарлиси, ана шундай “ричаг”ни тутиб турадиган инсонларнинг аксари эски тизим одамлари бўлиб, янгича фикрлайдиганларни еб ташлашяпти. Ҳатто баъзи ўринларда Президентнинг ҳам кучи етмаётгандек кўриняпти. Менимча, ислоҳотни аввал ўша ричагларни тозалашдан бошлаган маъқул.\nШунингдек, биронта амалдорларни ўз мутахассислиги бўйича тайинлаш ўта зарур. Ички ишлардан чиққан одамга футбол федерациясида нима бор?! Бир амалдорга бир нечта лавозим бермаслик керак. Биргина темир йўллар каттакони ўндан ортиқ жойда бошлиқ лавозимида ишлаши мантиқсиз туюлади. Имкон борича, гарчи ҳозир ўша ебтўймас бюджетга зарар бўлса ҳам халқни ишончига киришга ҳаракат қилиш, аҳолининг энг паст қатламига ва оддий фуқароларга ҳақиқий имтиёз ва енгиллик бериш керак. Ҳеч бўлмаса, уларга халақит бермаслик лозим, бўғмаслик даркор. Халқ ўзини ўзи эплаб олади. Юқоридагилар ўйлаганчалик жуда “пода” эмас. Кейин фақат давлат каттаконларига яқин одамларга эмас, оддий инсонларга ҳам ҳақиқий имтиёзлар берилиши ва бу имтиёзлар ниманинг ҳисобига қайси сабабга кўра эканлиги айтилиши керак. Давлат ишини эса мутлақо шаффоф қилиш керак. Амалдорлар нимани қаерга ишлатаётганини халқ билсин. Бу борада сўз эркинлиги жуда муҳим масала бўлиб қолади. Оддий одам ҳам бирон амалдордан ҳисоб сўрай олиши ёки ўринли танқид қила олиши керак. Шунда балки нимагадир эришармиз.\nАлбатта, буларнинг барчаси, ИМХО.\nМуаллиф: Қудратуллоҳ Аҳмад\nЁшлар Иттифоқини ҳамма ёмон кўради. Мен, у, улар, магазинчи Ғайбулла... (more…)\nЖамиятDecember 27 2017, 05:12


Қурбонларнинг ҳақиқий сони анча кўпроқ, Европа яна пандемия маркази. Коронавирусга оид сўнгги хабарлар\n18:52 / 10.11.2021\nРоссияда ўлим ҳолатлари бўйича навбатдаги антирекорд қайд этилди, ЕИ Украинани касаллик ва ўлим ҳолатлари авж олгани учун «яшил рўйхат»дан чиқарди, немис шифокорлари коронавирусга чалинганлар кўплиги сабабли режали операцияларни бекор қилишмоқда. Сингапурда эмланишдан бош тортган коронавирус беморларига тиббий хизматлар пулли бўлади.\nЖон Ҳопкинс университети маълумотларига кўра, пандемия даврида Covid-19 билан касалланиш ҳолатлари сони 250 миллиондан, вафот этганлар сони 5 миллиондан ортган.\nReuters агентлиги маълумотига кўра, дунёда ҳар 90 кунда ўртача 50 миллион киши вирусдан зарарланмоқда. Пандемиянинг дастлабки йилидаги жами касалланиш ҳолатлари тахминан шунча бўлганди. Касаллик тез тарқалишининг асосий сабаби сифатида олимлар ҳамон «Дельта» штамми нисбатан осон юқувчи эканини келтиришмоқда.\nШу билан бирга, вакцинация кампанияси яхши йўлга қўйилган ривожланган мамлакатларда ковидга чалиниш билан боғлиқ кунлик ҳолатлар тахминан 35 фоизга қисқарган.\nEconomist: пандемиядаги ўлим ҳолатлари жиддий камайтириб кўрсатилган\nФилиппиндаги қабристонлар касаллик кенг тарқалишининг олдини олиш мақсадида зиёратчилар учун ёпиб қўйилган.\nФото: Ryan Eduard Benaid/NurPhoto via Getty Images\nEconomist журналининг таҳлил бўлимининг ҳисоблашича, бутун дунёда коронавирус қурбонларининг ҳақиқий сони расмий статистикада кўрсатилганидек 5 млн эмас, 17 млн бўлиши мумкин.\nЖурналистлар ўлим ҳолатларини ҳисоблашдаги ғалати ҳолатларга илк бор 2020 йил мартида эътибор қаратишганди. Ўшанда Италиянинг Бергамо провинциясидаги қатор туманларда 1140 ўлим қайд этилган, Италия статистика бюроси маълумотларига кўра, бу вақтда ундан олдинги йилнинг шу даврида қайд этилган ўлим ҳолатлари сонига нисбатан 2420тага кўпроқ ўлим рўй берган.\nШу билан бирга, табиий ҳолатлар туфайли рўй берган ўлим ҳолатлари деярли ўзгаришсиз қолганди. Шу тариқа, тушунарсиз равишда 1300га яқин ортиқча ўлим кузатилган.\nКейинроқ Economist таҳлилчилари Буюк Британия, АҚШ, Испания ва бошқа мамлакатларда ҳисобга олинмаган ўлим ҳолатлари бўйича маълумотлар эълон қилишди.\nНашр бундай номутаносибликнинг бир неча сабабларини санаган. Биринчидан, кўплаб мамлакатларда ўлим кўрсаткичлари қайд этилиши бемор тест қилинганига боғлиқ ва статистикага фақат ҳаётлигида Covid-19 ташхиси қўйилганлар киритилади. Коронавирусга чалинган, лекин ташхис қўйилмаган ва бошқа сабаблар оқибатида вафот этганлар алоҳида статистик тоифада қайд этилади.\nИккинчидан, кўплаб мамлакатларда шунчаки аниқ статистика юритиш имкони йўқ ёки аниқ маълумотларни очиқлашни исташмайди. Масалан, Европанинг ривожланишда бир қадар ортда қолган давлати Болгарияда, Economist маълумотларига кўра, ковид-ўлим ҳолатлари статистикада аслидагидан камида икки баробар паст қилиб кўрсатилган.\nРоссияда бундай статистик хатолик 3,5 баробар, Ҳиндистонда - 10.\nНашрнинг ёзишича, юзага келган картинада асосан пандемияга қарши курашда етарли ресурсларга эга бўлмаган мамлакатларда кўрсаткичлар пасайтириб кўрсатилган. Бу, ўз навбатида, дунёнинг бошқа қисмларидагиларга пандемиянинг ҳақиқий кўлами ва унинг инсон ҳаётининг барча жабҳаларига қанчалик таъсир кўрсатганини тушунишга халал берган.\n17 млн киши ўлими ҳақидаги ўз ҳисобларини чиқаришда Economist аввалдан маълум бўлган, урушлардаги қурбонлар сонини ҳисоблашда қўллаб келинган методга таянган.\n«Тадқиқотчилар тўғридан тўғри танасига ўқ текканларни ҳисобламайди, балки шу даврдаги ўлим ҳолатлари сонини аввалги даврлардаги билан солиштиради», - дея изоҳлайди нашр.\nCovid-19 эпимаркази - Европада\nРуминия касалланиш ҳолатлари кескин кўпайган давлатлардан бири. REUTERS\nReuters агентлиги Covid-19 бўйича маълумотларни ўрганувчи марказига асосланиб хабар қилишича, дунё бўйлаб янги қайд этилаётган ҳолатларнинг ярмидан кўпроқ қисми Европа мамлакатларига тўғри келмоқда.\nРоссия, Греция, Туркия ва Украинада кунлик ҳолатлар пандемия давридаги максимумларни қайд этмоқда, Германияда ҳам кескин ўсиш кузатилган.\n9 ноябрь куни Европа Иттифоқи ўзининг эпидемиологик вазияти қулай бўлган мамлакатлар «яшил рўйхати»дан Украинани чиқариб юборгани маълум бўлди. Сўнгги 28 кун ичида у ерда 14,6 минг киши вафот этди. Пандемия даврида жами ўлим кўрсаткичи 78 минг кишини ташкил қилмоқда.\n«Яшил рўйхат»га киритилган мамлакатлар аҳолиси учун ЕИ ҳукумати мажбурий бўлмаган саёҳатлар, яъни туристик саёҳатларга чекловларни бекор қилишни тавсия этади; эндиликда бундай саёҳатларни чеклаш тавсия этилмоқда. Бироқ ЕИ ҳукумати ва Украина ташқи ишлар вазирлигининг тушунтиришича, украинлар эндиликда Европага визасиз саёҳатлар ҳуқуқини автоматик равишда йўқотади. Бу борада ҳар бир мамлакат алоҳида қарор қабул қилади. Ҳозирча ЕИнинг кўплаб давлатлари халқаро тан олинган дори воситалари билан тўлиқ эмланган украиналикларнинг мамлакатга киришига рухсат беряпти.\n«Украина ЕИнинг «яшил рўйхати»дан чиқарилгач, Европа Иттифоқининг чегаралари тўлиқ ёпилмайди. Бу тавсия, якуний қарорни ҳар бир мамлакатнинг ўзи қабул қилади. Украина ТИВ украинлар учун эркин саёҳатларни таъминлаш учун ҳамкорлар билан ишламоқда», - деб ёзди Украина ТИВ раҳбари Дмитрий Кулеба.\nУкраина шифохоналаридаги интенсив терапия бўлимлари шитоб билан тўлиб бормоқда. AFP\nЖаҳоннинг кўплаб етакчи сиёсатчилари ЖССТ ва фармацевтика фирмаларидан вакциналарни қашшоқ ва энди ривожланаётган мамлакатлар ҳам осон эришиши мумкин даражада чиқаришни сўрамоқда. Айрим ҳисобларга кўра, сайёра аҳолисининг ярми ҳали вакцинанинг илк дозасини ҳам олмаган.\nЖССТ «Катта йигирматалик» давлатларига мурожаат қилиб, қашшоқ давлатлар йил давомида вакциналар, тест ва дори-дармонлар билан таъминланиши учун 23,4 млрд доллар ажратишга чақирди.\nВакцинация масаласи шу ҳафта Янги Зеландия раислигида ўтказиладиган Осиё-Тинч океани иқтисодий ҳамкорлиги виртуал саммитида ҳам муҳокама қилиниши кутилмоқда.\nРоссияда кетма-кет рекордлар\nРоссияда ўтган бир суткада 1239 киши коронавирус туфайли вафот этди. Бу пандемия бошидан буён мамлакатда қайд этилган кунлик ўлимларнинг энг юқори кўрсаткичидир. Бир кун олдин 1211 киши коронавирус оқибатида вафот этгани қайд этилган ва бу ҳам навбатдаги антирекорд бўлганди.\nТезкор штаб маълумотларига кўра, Россияда коронавирус қурбонларининг жами сони 250 454 кишига етди. Ўтган кун давомида мамлакатда яна 38 058 кишида касаллик аниқланди — бу 27 октябрдан бери қайд этилган энг паст кўрсаткич. Россияда бутун пандемия даврида жами 8 911 713 киши коронавирус билан касалланган.\nШтаб маълумотлари Росстатникидан фарқ қилади, Росстат 2020 йил апрелидан 2021 йил сентябрига қадар мамлакатда 460 мингдан ортиқ бемор шу касалликдан вафот этганини қайд этган (статистикадаги фарқ маълумотлар йиғишдаги турлича методлар билан изоҳланади).\nРоссияда кунлик касалланиш ва ўлим ҳолатлари сентябрь ойи охиридан ўса бошлаганди. Ҳукумат бу ўсишни вакцинация жуда паст суръатларда олиб борилаётгани билан изоҳлаган. Касалланиш занжирини узиш мақсадида ноябрь ойи бошида президент фармони билан мамлакат бўйлаб ишланмайдиган ҳафталик эълон қилинганди.\nИшланмайдиган кунлар муддатини узайтирмаган ҳукумат (фақат беш регион мустақил қарор қабул қилиб, локдаунни узайтирди) Covid-19га чалиниш ҳолатлари дарҳол камайишини кутиш тўғри бўлмаслиги ҳақида огоҳлантирган.\nРоссия соғлиқни сақлаш вазири Михаил Мурашко эса чеклов чоралари ва ишланмайдиган кунлар вазиятни ўзгартиришига ишонч билдирган. Унинг сўзларига кўра, айни вақтгача 62 миллион россиялик вакцинанинг камида биринчи дозасини қабул қилган (мамлакат аҳолиси 146 млн киши атрофида).\nАҚШ чегараларини очди\nДушанба кунидан АҚШ халқаро даражада тан олинган коронавирусга қарши вакциналар билан тўлиқ эмланган хорижликлар учун ўз чегараларини очди. Россиянинг «Спутник V» вакцинаси эса маъқулланган вакциналар қаторига ҳали киритилмаган.\nЖаҳон соғлиқни сақлаш ташкилоти ҳозирча расман «Спутник V»ни фойдаланиш учун тавсия этмаган, унинг сертификатлаштириш бўйича жараён ҳали давом этмоқда.\nРоссиялик сиёсатчилар аввалроқ буни «вакцина дискриминацияси» деб аташган ва бу ишни пайсалга солишнинг сиёсий сабаблари борлигини тусмол қилишган. Халқаро экспертлар эса буни техник сабаблар билан изоҳлайди, хусусан, Россия томони ўз вақтида вакцина синови бўйича зарур маълумотларни тақдим этмаган.\nЭътиборли жиҳати, пандемиянинг пик даврида «Спутник V» билан эмланган россияликларни АҚШга киритишаётганди: 2020 йилда мамлакатга Россиянинг 300 мингга яқин фуқароси кирган (аммо уларнинг барчаси сафар учун арзирли сабаб кўрсатиши талаб этиларди). Кейинроқ Америка ҳукумати «Спутник V»ни ишончли вакцина деб тан олишдан бош тортди ва бундай қарорга препарат ЖССТ томонидан рўйхатга олинмаганини асос қилиб кўрсатди.\nАҚШга хорижликлар кириши бўйича тақиқ Дональд Трамп президентлиги даврида жорий этилган ва 2020 йил мартидан буён амалда. Коронавирус тарқалиши бошланган Хитой фуқароларига нисбатан тақиқ эса ундан аввалроқ жорий этилганди.\nТурли авиакомпаниялар ва сайёҳлик агентликлари вакилларининг сўзларига кўра, тақиқ бекор қилингани ҳақидаги хабардан кейин юз минглаб кишилар АҚШга рейслар ва ушбу мамлакатдаги меҳмонхоналардан номерлар буюртма қилишган.\nЭмланганлик тўғрисидаги паспортдан ташқари, туристлар сўнгги 72 соат ичида топширилган ПЦР-тестнинг манфий натижасини ҳам тақдим этиши керак бўлади. Шунингдек, улар касалланиш ҳолатларини кузатиш тизими учун контакт маълумотларини тўлиқ беришга мажбур. АҚШга борганда карантинда ўтириш кўзда тутилмаган.\nАмерика ҳукумати мамлакат эшиклари АҚШ маъмурияти ёки ЖССТ томонидан маъқулланган препаратлар билан эмланганлар учунгина очиқлигини билдирган. Бу шуни англатадики, Johnson & Johnson вакцинасининг бир дозаси ёки қуйидаги вакциналарнинг икки дозасини қабул қилганларгина мамлакатга киришга муваффақ бўлади:\nАмерикаликлар ҳам кўп вақт давомида бошқа мамлакатларга бора олишмади, аммо уларнинг киришига нисбатан тақиқлар аввалроқ ечилганди. Масалан, Евроиттифоқ мамлакатлари июнь ойидаёқ АҚШдан учиб келувчиларни қабул қила бошлаган, Британия эса - июль ойи охирида.\nАҚШнинг Канада ва Мексика билан қуруқликдаги чегаралари ҳам тўлиқ вакциналанганлар учун очиқ. Хабар қилишларича, Мексика чегарасининг айрим участкаларида бу юмшашдан фойдаланиш мақсадидаги минглаб кишилар тўпланган.\nПандемия вақтида минглаб мексикалик оилалар бир-биридан айро қолишди. Аммо уларнинг кўпчилиги ҳамон муаммоларга дуч келиши мумкин, чунки Мексикада Лотин Америкасининг бошқа қатор мамлакатлари сингари аҳолининг бир қисми «Спутник V» билан эмланган.\nЭмланмаган сингапурликлар ўз маблағлари ҳисобидан касал бўлади\nСингапур аҳолисининг катта қисмини эмлаган бўлса-да, пандемия давридаги энг кучли касалланиш тўлқинини бошдан кечирмоқда. NURPHOTO\nСингапур ҳукумати декабрь ойидан бошлаб, Covid-19’га қарши эмланмаган беморларга касаллик учун шифохона тўловларини тўлашни тўхтатади. Тиббий кўрсатмаларга кўра эмланмаганлар бундан мустасно.\nСингапур соғлиқни сақлаш тизими давлат ва хусусий сектордан иборат. Бепул тиббиёт сингапурликларнинг махсус жамғармаларга мажбурий бадаллар ҳисобидан қисман қопланади.\nБироқ пандемия бошлангач, ҳукумат коронавирус билан касалланган фуқароларнинг тиббий тўловларини давлат томонидан бевосита субсидиялар (хорижга саёҳатдан кейин касалланганлардан ташқари) йўли билан тўлашга қарор қилди.\nЭнди атайлаб эмланмаганлар учун бу имтиёз бекор қилинади. Қатъий чора мамлакатда касалликнинг кескин авж олиши билан боғлиқ. Ҳукумат вакилларининг сўзларига кўра, Сингапур пандемия давридаги энг жиддий оқимни бошдан кечирмоқда: ҳар куни 2-3 минг киши касалланмоқда, ўнлаб беморлар вафот этмоқда.\nСингапурдаги эмлаш миқёси дунёдаги энг таъсирли кўрсаткичга эга: жами аҳолиси 5,5 млн кишини ташкил этувчи мамлакат аҳолисининг 85 фоизи вакцинанинг иккала дозасини ҳам олган.\nАҚШда вакцина бўйича суд жараёни\nАҚШ ҳукумати вакцинация масаласида жамоатчиликнинг кескин қаршилигига дуч келмоқда. «Мажбурий вакцинация ноинсонийликдир» дейилади намойишчилар кўтарган баннерлардан бирида.\nТиббий ва диний сабабларга кўра мажбурий эмланишдан озод бўлишга эришган АҚШнинг Boeing компанияси ходимлари сони 11 минг кишига етди. Бу эса компаниянинг АҚШ ҳудудидаги жами ходимларининг 9 фоизи. Boeing концернда эмланишга қаршилар кампанияси пишиб етилаётганини биларди, бироқ бу даражада оммавий тус олишини кутмаганди.\nАввалроқ мамлакат бўйлаб бир қатор корхоналар, шунингдек, бир неча штат прокуратуралари мажбурий вакцина тўғрисидаги қарори сабабли АҚШ меҳнат вазирлиги устидан шикоят қилганди. Ўтган дам олиш кунлари Янги Орлеан аппеляцион суди бу талаб амал қилишини тўхтатди.\nБироқ суд жараёни давом этмоқда. 8 ноябрь куни Жо Байден администрацияси Оқ уй ходимлар сони юз ва ундан ортиқ кишидан иборат компаниялар учун мажбурий эмланишни киритиш учун етарли ваколатга эга эканини судда маълум қилди.\nДунёда яна нима гаплар?\nГерманияда ҳам касалланиш даражаси ортмоқда. Тиббиёт ходимлари юзага келган вазиятда режалаштирилган жарроҳлик амалиётларини бекор қилиш ёки кейинроққа қолдиришга мажбур эканликларини айтишмоқда.\nМамлакатдаги вазият бир неча ҳафтадан бери ёмон. Жон Ҳопкинс университети маълумотларига кўра, сўнгги 28 кун ичида Германияда қарийб ярим миллион киши касалланган. Эмлаш суръатлари эса секинлашди.\n9 ноябрь куни Буюк Британия ҳукумати соғлиқни сақлаш тизимининг барча ходимлари учун мажбурий эмланиш ҳақида эълон қилди. Қариялар уйи ва интернатлар ишчилари учун йил бошида эмланиш мажбурий қилинган эди.\nИсроил ҳукумати ёпиқ эшиклар ортида болаларни эмлаш учун рухсат берилишини муҳокама қилмоқда. Мамлакатнинг айрим шаҳарларида кутилмаган норозилик намойишлари ўтказилди.\nЯнги Зеландия парламент биноси атрофида хавфсизлик чоралари кучайтирилди. У ерда эмланганлик паспорти ва мамлакатда эпидемиологик вазият ўзгариши ҳисобга олиниб, ҳали ҳам киритилаётган маҳаллий локдаунларга қарши бўлган минглаб одамлар йиғилди.\nЯнги Зеландия пандемия бошида дунёда биринчи бўлиб ташқи чегараларни ёпди ва ялпи карантин жорий қилди. Мамлакат ҳукумати тезкорлиги ва қатъиятлилиги учун халқаро майдонда бир неча бор олқишланди ҳамда аҳоли томонидан ҳукуматга бўлган ишонч қайд этилди.


Швецияда истиқомат қилувчи таниқли уламо Обид қори Назаровнинг ўғли, islomovozi.org (islomovozi.com) сайти масъулларидан Довудхон Назаровнинг айтишича, ҳужумчиларнинг бу ҳаракатлари учун динда бирор асос йўқ. Унга кўра, шариат шартларидан бири – динсиз ва диндор билан келишувга бирдек амал қилиш керак.\nМисол учун бу инсон Швецияга нима учун келганлиги савол қилиб қўйилади. Швецияда у ўлдирган инсонлар уруш ҳолатидаги инсонларми, деган савол чиқади. Исломда шубҳасиз иттифоқ қилинган нарса – тинч аҳолини ўлдиришлик ҳаром. Агар у жиҳод қилаяпман деб ўйлаётган бўлса ёки кофирларни ўлдириб Ислом буюрган ишни қилаяпман деб ўйлайдиган бўлса, унда аввал жиҳод ҳукмини ўрганиши керак.\nЖиҳоднинг ҳукмларини билмаслиги учун шу ишни қилаётгани билиниб турибди. Уруш ҳолатида қандай бўлади, тинчлик ҳолатида қандай бўлади. Бу икки ҳолатда урушнинг услублари алоҳида алоҳида таърифлаб ҳукмлари айтилган. Швецияда юз минглаб тинч аҳоли юраётган кўчада, ҳеч ким бировга ҳужум қилмаётган ҳолатда орқасидан келиб одамларни босиб ўлдиришлик – Ислом билан оқлаб бўлмайдиган нарса. Бу айни Исломда қайтарилган, оғир жиноятлардан ҳисобланади. Бегуноҳ, сизга ҳужум қилмаётган одамни ўлдиришлик – жуда ҳам оғир жиноят.\nДовудхон Назаров: Бу нормал ҳолат, мен ҳам кўп кўрганман. «Ислом овози» сайти бўлсин ё бошқа илмий сайтлар бўлсин турли фикрли инсонлар бу сайтлардан манба сифатида фойдаланади. Манба сифатида фойдаланиши, бизнинг уларга ёки уларнинг бизга хайрихоҳлигини билдирмайди, асло.\n(Би Би Си, 2017-04-10)